200 pelajar tahfiz sambut malam ambang merdeka dengan zikir, qasidah
Oleh ZULKIFLI MANZOR

30 Ogos 2022, 11:58 pm
HULU LANGAT – Kira-kira 200 pelajar tahfiz bersama 300 penduduk sekitar meraikan malam ambang merdeka di Masjid Raudhoh Tahfidz Al-Quran di sini malam ini.
Penyelaras Sambutan Ambang Merdeka Malam Cinta Allah dan Rasul, Amran Che Noh berkata, sambutan itu julung-julung kali dianjurkan oleh Raudhoh Tahfidz Al-Quran dan Pertubuhan Al-Khair Selangor.
“Penduduk sekitar turut hadir meraikan malam ambang merdeka di sini. Objektifnya untuk mengalih pandangan masyarakat terhadap cara menyambut malam ambang merdeka.
“Menyambutnya dengan berzikir dan berselawat adalah lebih baik berbanding kita menyertai program berbentuk hiburan di padang-padang.
“Objektif seterusnya untuk menanam semangat patriotisme dalam kalangan anak-anak tahfiz kita dan semoga mereka mengerti nikmat merdeka,” katanya” katanya ketika ditemui Kosmo! hari ini.
Amran berkata, Sambutan Ambang Merdeka Malam Cinta Allah dan Rasul yang bermula selepas solat Asar diisi dengan pelbagai aktiviti keagamaan.

Menurut beliau, ia termasuk Halaqah Al-Quran, bacaan yasin dan tahlil, ceramah, Qasidah Patriotik, Mahlul Qiam dan Doa sebelum diakhiri dengan pertunjukan bunga api.
Salah seorang pelajar tahfiz, Ahmad Khan Ahmad Fadzil, 21, berkata, dia berasa teruja dapat menyertai program yang pertama kali dianjurkan di pusat tahfiz tersebut.
“Bila datang program ini terasa besar manfaatnya dan dapat berqasidah bersama. Berasa syukur menikmati erti kemerdekaan dalam nilai agama,” katanya.
Pelajar tahfiz, Muhammad Farhan Abd Jalil, 19, pula berkata, sebelum ini dia hanya menyaksikan sambutan malam ambang merdeka di televisyen dan rata-ratanya berbentuk hiburan.
Jelasnya, Sambutan Ambang Merdeka Malam Cinta Allah dan Rasul membuatkan dia berasa teruja meraikan hari kemerdekaan dengan unsur-unsur keagamaan.
“Jarang jumpa program sambut merdeka macam ini. Elok banyakkan program merdeka macam ini,” katanya. – KOSMO! ONLINE.


Pemuda OKU dipukul, badan dicucuh api
Oleh NOR AINNA HAMZAH

30 Ogos 2022, 11:17 pm
JEMPOL – Seorang ahli majlis pihak berkuasa tempatan (PBT) di sini berusia 48 tahun ditangkap polis berhubung kes pukul membabitkan adik kandungnya sendiri yang merupakan orang kurang upaya (OKU), Sabtu lalu.
Ketua Polis Daerah Jempol, Superintendan Hoo Chang Hook berkata, polis menerima maklumat awam berhubung mangsa berusia 39 tahun dipukul abang kandungnya kira-kira pukul 3 petang.
“Hasil siasatan awal mendapati mangsa mengakui telah dipukul abang kandungnya dan badan dicucuh dengan api.
“Hasil pemeriksaan awal ke atas badan mangsa mendapati terdapat kesan cedera pada bahagian perut dan bahagian belakang badan,” katanya dalam kenyataan hari ini.
Chang Hook berkata, suspek berjaya ditangkap kira-kira pukul 4 petang dan kes disiasat di bawah Seksyen 326 Kanun Keseksaan. – KOSMO! ONLINE.


Mencipta kelainan julang Afiq, Roslie raih mata tertinggi Fantasi
Oleh KOSMO!

30 Ogos 2022, 9:54 pm
MUHD. AFIQ ZAFRI
Berani cipta kelainan julang Afiq pada Liga Fantasi

BERANI cipta kelainan menjadi rahsia kejayaan buat Muhd. Afiq Zafri apabila tindakannya memilih pemain pertahanan Liverpool, Trent Alexander-Arnold selaku kapten pasukan membuahkan hasil, sekali gus muncul salah seorang pemenang mingguan Liga Fantasi Kosmo!.
Keputusan mengenepikan Mohamed Salah selaku kapten minggu lalu ternyata menjadi percaturan berbaloi apabila penyerang antarabangsa Mesir itu sekadar mengutip tiga mata meskipun Liverpool berpesta gol membelasah Bournemouth 9-0 pada aksi Liga Perdana Inggeris (EPL) baru-baru ini.
“Ini kali kedua saya sertai Liga Fantasi Kosmo! dan pada asalnya hanya suka-suka. Terus terang saya katakan tindakan saya cipta kelainan dengan memilih Alexander-Arnold sebagai kapten pasukan adalah tepat. Meskipun lawan arus, ia menjadi penyumbang mata bagi saya minggu ini.
“Saya lihat ramai pengurus pasukan memilih Salah selaku kapten pasukan, namun saya yakin penyumbang mata terbanyak pasukan saya mungkin hadir menerusi pemain pertahanan. Risiko saya ambil benar-benar berbaloi.
“Mungkin selepas ini saya akan buat pertaruhan yang lebih bijak untuk memastikan saya mampu berada tangga teratas Liga Fantasi Kosmo! dan seterusya muncul juara keseluruhan musim ini nanti,” katanya dari Ampang, Selangor.

ROSLIE RUSMIN
Keutamaan Roslie buru hadiah utama hujung musim
Walaupun terlepas pandang wujudnya pemenang mingguan, rezeki tetap berpihak kepada Roslie Rusmin yang berjaya berada dalam senarai lima pemenang mingguan Liga Fantasi Kosmo!
Percaturannya memilih beberapa pemain yang jarang menjadi pilihan pengurus lain jelas menjadi percaturan berbaloi kerana keutamaannya adalah untuk mengejar kedudukan lebih atas bagi memburu hadiah utama.
“Saya dapat rasakan yang Mohamed Salah tidak akan menjadi dan daripada skuad Liverpool, saya pilih Trent Alexander-Arnold dan Lui Diaz. Memang saya target Alexander-Arnold dan Erling Haaland untuk menyumbangkan lebih banyak mata.
“Kebiasaan saya rujuk di group Telegram dan saya letakkan Diaz sebagai kapten. Ramai orang jadikan Salah sebagai kapten tetapi bagi saya, pemilihan Diaz sebagai percaturan berani untuk mencari kelainan, sekali gus membuka peluang untuk saya mengejar kedudukan lebih atas.
“Kalau ikutkan, saya hanya kejar hadiah utama dan tidak pernah tahu ada hadiah mingguan. Apa pun mungkin ini rezeki saya,” kata Roslie penuh gembira.


Agong nasihati rakyat waspada musuh dalam selimut
Oleh ZULKIFLI MANZOR

30 Ogos 2022, 10:22 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah mengingatkan rakyat supaya sentiasa berwaspada terhadap musuh dalam selimut yang boleh memecahbelahkan perpaduan rakyat dan menggugat kestabilan negara.
Datuk Pengelola Bijaya Diraja Istana Negara, Datuk Seri Ahmad Fadil Shamsuddin berkata, baginda bertitah segala fitnah dan hasutan golongan itu adalah bercanggah dengan prinsip-prinsip yang terkandung dalam Rukun Negara yang merupakan kunci kepada keharmonian dan perpaduan yang kukuh.
“Seri Paduka Baginda Yang di-Pertuan Agong dan Seri Paduka Baginda Raja Permaisuri Agong, Tunku Azizah Aminah Maimunah Iskandariah mendoakan agar negara tercinta ini terus berada dalam rahmat dan perlindungan Allah S.W.T daripada segala musibah dan bencana.
“Semoga Allah S.W.T akan terus memelihara dan melimpahi Malaysia yang tercinta dengan keberkatan rezeki, kemakmuran, kesejahteraan serta keamanan dan perpaduan yang berkekalan,” katanya dalam satu kenyataan hari ini.
Al-Sultan Abdullah bertitah demikian sempena Hari Kebangsaan Ke-65 yang akan disambut esok.
Terdahulu, Ahmad Fadil berkata, Yang di-Pertuan Agong bertitah adalah menjadi tanggungjawab semua pihak dalam memelihara dan mempertahankan keharmonian yang telah dikecapi serta menyemarakkannya lagi sebagai sebuah Keluarga Malaysia.

“Seri Paduka Baginda berpandangan sekiranya rakyat bersatu dan tahu peranan masing-masing serta berpegang teguh kepada kunci tersebut, maka kita mampu membendung segelintir golongan yang bersikap atau bersifat ekstremis yang menabur fahaman perpecahan serta menyemarak api perkauman bagi mencetuskan suasana tidak aman dalam negara demi kepentingan peribadi,” katanya. – KOSMO! ONLINE.


Lelaki penggal kepala ibu saudara buat sup
Oleh KOSMO!

30 Ogos 2022, 9:30 pm
ABUJA, Nigeria – Seorang lelaki kanibal di Nigeria yang didakwa membunuh dan memenggal kepala isteri bapa saudaranya,  ditangkap ketika dia memasak serta memakan anggota badan tersebut, lapor akhbar The Sun UK kelmarin.
Suspek, Jeremiah Ode, 45, dihadapkan ke mahkamah atas tuduhan membunuh Priscilla Adoga, 65, dan mengamalkan cara hidup  kanibalisme.
Lelaki yang tinggal di Igwe Ochekpo,  Oju itu dihadapkan ke Mahkamah Majistret Makurdi atas dakwaan membunuh mangsa dengan menggunakan sebilah parang awal bulan ini ketika dia bekerja di ladangnya.
Ode dilaporkan ditangkap sedang memakan kepala mangsa di sebuah lokasi di negeri Benue.
Seorang penduduk dari Oju, Silas Igiri melaporkan kejadian itu kepada pihak berkuasa, demikian menurut pendakwa raya,  Inspektor Omaye Ujata.
Katanya,  suspek memenggal kepala wanita itu yang digunakan untuk memasak ‘sup lada’ .

Saudara-mara Adoga menyedari kehilangan wanita itu selepas dia tidak pulang dari ladang pada waktu biasa.
Menurut beberapa laporan,  Ode dikenali dalam masyarakat tempatan sebagai individu yang mempunyai masalah kesihatan mental.
Ode dilaporkan memberitahu polis bahawa dia dan mangsa bergaduh dengan parang sebelum  dia memenggal kepala Adoga.
“Polis menganggap keterangan itu ‘normal’  untuk seseorang yang dianggap gila lalu memutuskan untuk mendakwa suspek.
Ketua Majistret, Regina Alagh memerintahkan tertuduh direman di sebuah penjara tempatan. – Agensi


Generasi baharu perlu terap semangat pahlawan kemerdekaan
Oleh MOHD RIDZAUDDIN ROSLAN

30 Ogos 2022, 9:40 pm
PUTRAJAYA- Generasi baharu diminta untuk terus menyerap semangat ditampilkan pahlawan kemerdekaan supaya lebih mengenali sejarah pejuang negara selain menyedarkan pemimpin bangsa ke arah landasan betul menurut ajaran agama.
Perdana Menteri, Datuk Seri Ismail Sabri Yaakob berkata, semangat dan perjuangan pahlawan negara telah wujud sejak dahulu lagi dan ia diterjemahkan dalam Rundingan Kemerdekaan pada tahun 1956 di Kota London.
“Nilai kemerdekaan inilah akhirnya berjaya memupuk perpaduan Keluarga Malaysia yang berbilang kaum, bangsa dan agama selain integrasi nasional silang budaya di seluruh negara.
“Tiada ungkapan dapat dizahirkan untuk menggambarkan sanjungan dan rasa terima kasih ke atas perjuangan serta pengorbanan pejuang negara terdahulu termasuklah anggota keselamatan, tentera dan polis,” katanya semasa menyampaikan Perutusan Hari Kemerdekaan 2022 tadi.
Perdana Menteri berkata, betuk penjajahan di era modenisasi juga tidak sama seperti era kolonial dan generasi muda perlu terus berjuang untuk mempertahankannya.
“Justeru, jika kita tidak mempertahankan kemerdekaan yang diperjuangkan oleh wira terdahulu, maka sejarah mungkin akan berulang dan rakyat kembali dijajah semula.

“Bentuk penjajahan moden yang muncul ketika ini menyebabkan semua negara dunia terkena dampaknya, yakni penjajahan baharu dalam bidang ekonomi, teknologi dan budaya,” jelasnya.
Katanya lagi, anasir luar itu juga menggunakan pelbagai cara untuk menjajah semula negara dalam bentuk yang lebih canggih.
“Meskipun ancaman penjajahan baharu itu bukanlah daripada segi fizikal, namun ianya sangat berbahaya dan merupakan cara paling mudah untuk menjarah minda dan jati diri bangsa seterusnya menghancurkan sesebuah negara.
“Hanya rasa cinta kepada negara membolehkan kita terus bekerjasama dan bersatu padu untuk mempertahankan nilai-nilai kedamaian, keamanan serta kemerdekaan bagi menjaga kedaulatannya,” katanya. – KOSMO! ONLINE.


Untung sebelum cukai FGV RM1.10 bilion
Oleh KOSMO!

30 Ogos 2022, 6:38 pm
PETALING JAYA – FGV Holdings Berhad (FGV) mencatat  keuntungan sebelum cukai (PBT) RM1.10 bilion meningkat dua kali ganda bagi separuh pertama berakhir 30 Jun 2022 (TK2022) berbanding  RM516 juta dalam tempoh yang sama tahun lepas.
Keuntungan Operasi Kumpulan mencatat RM1.34 bilion berbanding RM524 juta manakala, hasil meningkat sebanyak 64 peratus kepada RM13.3 bilion berbanding RM8.08 bilion pada separuh pertama tahun lepas.
Keuntungan Selepas Cukai dan  Kepentingan Minoriti (PATAMI) FGV juga melonjak lebih 100 peratus kepada RM743 juta daripada RM303 juta.
Ketua Pegawai Eksekutif Kumpulan, Datuk Mohd. Nazrul Izam Mansor berkata, keputusan yang menggalakkan itu dipacu oleh peningkatan dalam margin produk sawit disebabkan oleh harga Minyak Sawit Mentah (MSM) yang tinggi.
Purata harga MSM yang direalisasikan pada separuh pertama TK2022 adalah lebih tinggi sebanyak 58 peratus mencecah RM5,165 setiap tan metrik (MT), berbanding RM3,268 setiap MT pada separuh pertama TK2021.
“Kami berhasrat untuk menjadi perniagaan tani bersepadu yang mampan dan terkemuka di dunia. Berdasarkan prestasi separuh pertama, kami berada di landasan yang betul bagi mencatat trajektori pertumbuhan dan akan kekal optimistik ke arah mencapai sasaran 2022 kami,” katanya dalam kenyataan yang dikeluarkan.

Faktor lain yang menyumbang kepada prestasi kukuh itu adalah adalah sumbangan yang lebih tinggi daripada sektor logistik FGV yang mana keuntungan operasi daripada sektor berkenaan naik 41 peratus tahun ke tahun kepada RM52 juta berbanding RM37 juta.
Tambah beliau, keputusan kewangan diimbangi kerugian yang ditanggung sektor gula FGV di bawah anak syarikatnya, MSM Malaysia Holdings Berhad (MSM) oleh kerana peningkatan sebanyak 27 peratus dalam kos pengeluaran input. -KOSMO! ONLINE


Minum air tandas terawat atasi kemarau masa hadapan di Britain
Oleh KOSMO!

30 Ogos 2022, 7:30 pm
LONDON – Penduduk Britain mungkin akan mula mendapat bekalan air minuman daripada air kumbahan tandas yang dirawat menjelang tahun 2030, lapor akhbar Metro News UK semalam.
Idea itu mungkin kedengaran tidak masuk akal,  namun beberapa syarikat air tempatan dikatakan mempertimbangkannya  secara serius  sebagai salah satu alternatif bagi menghadapi musim kemarau di masa hadapan.
Sistem tersebut menyaksikan air dari loji kumbahan dialirkan ke dalam sungai berhampiran loji rawatan.
Ia kemudian dikumpulkan dan dirawat semula sebelum ditukarkan menjadi air minuman yang bersih.
Menurut Ketua Agensi Alam Sekitar, James Bevan, orang ramai perlu mula mengubah stereotaip mengenai air minuman yang diproses semula daripada kumbahan.
Bevan berkata, idea itu mungkin tidak popular tetapi air kumbahan terawat adalah sangat selamat dan sihat serta akan membantu melindungi bekalan air di Britain.

Katanya, masyarakat perlu mengubah pandangan tentang air dengan  melihatnya sebagai sumber yang berharga dan bukan barang percuma.
“Kita perlu ingat dari mana ia datang apabila kita membuka paip, air yang keluar bermula di sungai, tasik atau akuifer. Lebih banyak kita gunakannya, lebih banyak kita memberi tekanan kepada alam semula jadi dan hidupan liar.
“Bagi mengubah situasi ini, kita perlu mengambil pendekatan berbeza. Beberapa langkah ini adalah tidak popular jadi kerajaan perlu masuk campur dalam hal ini,”kata beliau.
Kekurangan bekalan air di Britain  menjadi isu serius pada musim panas  kali ini selepas gelombang haba menyaksikan kemarau diisytiharkan di kebanyakan negara Eropah.
Rekod hujan yang rendah telah mengurangkan paras air di takungan dan tasik serta  memaksa penguatkuasaan larangan pembaziran air paip di berjuta-juta kediaman.
Kemarau tahun ini adalah yang pertama dalam tempoh sedekad. Antara 1975 hingga 2012, terdapat lima kemarau rasmi yang diisytiharkan. – Agensi


[KEMASKINI] 4 beranak maut: Motosikal masuk laluan bertentangan sebelum bertembung treler
Oleh KOSMO!

30 Ogos 2022, 8:37 pm
KOTA TINGGI – Kemalangan yang meragut nyawa empat beranak di Jalan Kampung Semanggar Dalam di sini dipercayai berpunca akibat penunggang motosikal yang gagal mengawal kenderaan sebelum bertembung dengan sebuah treler dari arah bertentangan.
Mangsa yang maut ialah penunggang motosikal, Mohamad Suti Yahaya, 39, dan isterinya, Siti Jamaliah Mohd Yatim, 27.
Dua anak pasangan itu, Nur Firman Hadi Abdul Rahman, 5 juga Nurfatihah Jannah berusia 9 bulan maut di lokasi kejadian akibat cedera parah.
Ketua Polis Daerah Kota Tinggi, Superintendan Hussin Zamora berkata, kejadian berlaku kira-kira pukul 1.20 petang melibatkan sebuah motosikal jenis Yamaha LC 135 yang ditunggang seorang lelaki bersama isteri dan dua anaknya.
“Kemalangan dipercayai berlaku apabila mangsa yang menunggang motosikal dari arah Kota Tinggi menghala ke Kampung Semanggar Dalam gagal mengawal kenderaan ditunggang semasa melalui selekoh dan masuk ke laluan bertentangan.
“Ekoran itu menyebabkan motosikal itu bertembung dengan sebuah treler jenis Hohan yang berada di laluan Kota Tinggi menghala ke Kampung Semanggar Dalam.

“Akibat dari kemalangan tersebut, penunggang dan semua pembonceng motosikal jenis mengalami kecederaan parah di bahagian kepala dan telah meninggal dunia di tempat kejadian manakala pemandu treler tidak mengalami kecederaan,”katanya dalam kenyataan hari ini.
Menurutnya, kes disiasat di bawah Seksyen 41(1) Akta Pengangkutan Jalan 1987 jika disabitkan kesalahan penjara minimum 5 tahun dan maksimum 10 tahun serta denda Rm20,000 hingga RM50,000 dan hilang kelayakan memegang lesen memandu selama tempoh tidak kurang 5 tahun.
Katanya, pemandu trelee berusia 31 tahun dibebaskan selepas diambil keterangan dimana siasatan lanjut juga mendapati pemandu lori tidak mempunyai sebarang rekod kesalahan trafik.
“Polis IPD Kota Tinggi menasihatkan orang ramai supaya sentiasa peka dan mematuhi undang-undang serta peraturan-peraturan yang telah ditetapkan demi menjaga keselamatan bersama semasa di jalanraya,”katanya lagi.-KOSMO! ONLINE


Bekas imam Masjidil Haram dipenjara 10 tahun kritik penganjuran konsert di Arab Saudi
Oleh KOSMO!

30 Ogos 2022, 6:30 pm
RIYADH – Seorang bekas imam Masjidil Haram di  kota suci  Mekah dihukum penjara 10 tahun selepas didakwa mengkritik kerajaan Arab Saudi membenarkan penganjuran konsert atau perhimpunan sosial semasa beliau menyampaikan khutbah, lapof  Khaleej Times, baru-baru ini.
Mahkamah Rayuan Jenayah Khusus di Riyadh menjatuhkan hukuman penjara tersebut terhadap Sheikh Saleh al-Talib.
Pihak berkuasa Arab Saudi mula-mula menahan Saleh pada 2018 dan tidak memberikan alasan untuk penahanannya, yang dibuat selepas dia menyampaikan khutbah  mengkritik Penguasa Hiburan Am.
Badan kerajaan itu bertanggungjawab mengawal selia industri hiburan Arab Saudi.
Beliau  mengecam penganjuran konsert dan acara sosial  yang menurutnya, melanggar norma agama dan budaya negara.
Imam itu mempunyai pengikut di seluruh dunia,  dengan beribu-ribu ribuan  menonton khutbah dan bacaan Al-Qurannya di laman YouTube.

Penahanannya berlaku ketika Putera Mahkota  Mohammed Salman meneruskan usahan untuk meneraju reformasi masyarakat Arab Saudi dan mempelbagaikan ekonomi negara  yang sebelum ini bergantung kepada sumber minyak.
Khaleej Online melaporkan bahawa dalam khutbahnya, Sheikh Saleh yang juga berkhidmat sebagai hakim di Makkah, mengejek percampuran lelaki dan wanita bukan mahram di konsert dan acara hiburan lain. – Agensi


Pas tidak akan bekerjasama dengan PH ataupun sertai ‘khemah besar’
Oleh AHMAD SHAHERMAN SHAMSURI

30 Ogos 2022, 6:42 pm
PETALING – Pas menegaskan bahawa parti itu tidak akan mengadakan kerjasama dengan Pakatan Harapan (PH) mahupun mana-mana parti komponennya dalam menghadapi Pilihan Raya Umum Ke-15 (PRU-15).
Setiausaha Agung Pas, Datuk Seri Takiyuddin Hassan berkata, pihaknya juga turut menolak sebarang pakatan untuk mewujudkan ‘khemah besar’.
Jelas beliau, Pas tetap mengutamakan konsep Penyatuan Ummah dan Perpaduan Nasional dalam setiap langkah serta pendirian politiknya.
“Pas amat optimis Penyatuan Ummah itu dapat dicapai melalui kolaborasi utama parti-parti dalam negara ini berteraskan konsep Melayu-Islam dan bumiputera kerana ia adalah formula paling berkesan serta diterima majoriti rakyat Malaysia.
“Pas mengambil sikap terbuka dalam mencari formula terbaik dalam mewujudkan kerjasama politik dengan mana-mana pihak yang mengutamakan perpaduan dan keharmonian dalam menghadapi PRU-15, “katanya dalam satu kenyataan di sini hari ini.
Pada masa sama, Takiyuddin memaklumkan, kerajaan negeri yang diterajui parti itu juga tidak akan membubarkan Dewan Undangan Negeri (DUN) lebih awal dari bulan Mac 2023.

“Buat masa ini penumpuan lebih kepada aspek pemulihan dalam kehidupan rakyat terutamanya dalam bidang ekonomi dan kesihatan, “ujar beliau. -KOSMO! ONLINE


Untung bersih WGB naik empat kali ganda kepada RM7.4 juta
Oleh KOSMO!

30 Ogos 2022, 7:02 pm
PETALING JAYA – Pakar pengurusan fasiliti pembinaan dan bersepadu, Widad Group Berhad (WGB) mencatat keuntungan bersih suku kedua tertinggi dalam sejarah korporatnya, melonjak lebih empat kali kepada RM7.4 juta pada suku kedua tahun kewangan berakhir 30 Jun berbanding RM1.4 juta  tempoh yang sama tahun sebelumnya.
Hasil Kumpulan juga meningkat dengan ketara sebanyak 59.2 peratus kepada RM49.5 juta
pada suku tersebut berbanding  RM31.1 juta pada suku yang sama sebelumnya.
Pengarah Urusan WGB, Datuk Dr Mohd. Rizal Mohd. Jaafar berkata, perolehan yang lebih tinggi itu dicapai disebabkan kerja-kerja pembinaan yang dimulakan semula berikutan pemansuhan Perintah Kawalan Pergerakan pada separuh kedua tahun kewangan 2021.

Menurut beliau, selaras dengan keuntungan yang bertambah baik, margin keuntungan bersih WGB pada suku kedua meningkat kepada hampir 15 peratus berbanding 5.8 peratus pada suku yang sama tahun kewangan lalu.
“Operasi kami telah kembali ke tahap prapandemik, dan sebenarnya, hasil kami pada 2QFY22 untuk kedua-dua segmen pembinaan dan pengurusan kemudahan bersepadu (IFM)
adalah lebih tinggi daripada apa yang dilihat pada suku kedua 2019.
“Walaupun kami kekal berhati-hati optimistik terhadap tinjauan keseluruhan, kami percaya bahawa WGB akan menjadi penerima manfaat pemulihan ekonomi pada separuh kedua serta aktiviti pembinaan yang bertambah baik,” katanya dalam kenyataan yang dikeluarkan.

Mohd. Rizal menjelaskan, sehingga Jun 2022, WGB mempunyai buku pesanan tertunggak bernilai RM1.43 bilion dan ini akan menjadi kunci dalam meningkatkan prestasi kami dengan pantas. -KOSMO! ONLINE


ASM 2 Wawasan umum agihan pendapatan 3.75 sen
Oleh KOSMO!

30 Ogos 2022, 6:21 pm
PETALING JAYA – Permodalan Nasional Berhad (PNB) melalui syarikat pengurusan unit amanahnya, Amanah Saham Nasional Berhad (ASNB) mengumumkan pengagihan pendapatan untuk dana harga tetapnya, Amanah Saham Malaysia 2  Wawasan (ASM 2 Wawasan) bagi tahun kewangan berakhir 31 Ogos 2022 adalah sebanyak 3.75 sen seunit.
Bayaran agihan pendapatan itu melibatkan sebanyak  RM882.49 juta yang akan memanfaatkan oleh 906,645 pemegang unit.
Menurut kenyataan yang dikeluarkan, sehingga 25 Ogos lalu, dana tersebut memperoleh jumlah pendapatan kasar sebanyak RM1.05 bilion dan mencatatkan pendapatan bersih direalisasi sebanyak RM725.10 juta.
“Pendapatan untuk ASM 2 Wawasan diperoleh daripada keuntungan yang direalisasi, dividen serta lain-lain pendapatan daripada pelaburan domestik dan antarabangsa.
“Hasil pendapatan daripada ekuiti kekal sebagai penyumbang utama dengan pelaburan antarabangsa dan domestik masing-masing menyumbang 37.3 peratus  dan 36 peratus kepada pendapatan kasar dana.
“Dana tersebut juga telah mendapat manfaat daripada kepelbagaian portfolio yang telah membuahkan hasil positif  dengan peruntukan kepada pelaburan antarabangsa meningkat sehingga 17.8 peratus berbanding 14.9 peratus pada tahun 2020,’ jelasnya.

Tambah kenyataan itu, pengiraan pengagihan pendapatan untuk ASM 2 Wawasan adalah berdasarkan purata baki bulanan minimum yang dipegang sepanjang tahun kewangan bagi dana tersebut.
Pengagihan yang diisytiharkan oleh ASM 2 Wawasan akan dilaburkan semula secara automatik sebagai unit tambahan ke dalam akaun pemegang unit pada 1 September 2022. -KOSMO! ONLINE


Wanita maut semasa proses sedut lemak sehari sebelum majlis kahwin
Oleh KOSMO!

30 Ogos 2022, 8:30 pm
TAIPEI – Seorang wanita di Taipei meninggal dunia sehari sebelum majlis perkahwinannya selepas pembedahan sedut lemaknya mengalami kegagalan, lapor laman berita  Wolipop kelmarin.
Mangsa yang dikenali sebagai Lin, pergi ke Klinik Kecantikan dan Estetik Perubatan Fuzhneyan di wilayah Datong, Taipei sehari sebelum berkahwin pada 17 Ogos lalu.
Lin dijadualkan menjalani rawatan sedut lemak di bahagian lengan dan perutnya menerusi prosedur selama lima jam.
Dia yang ditemani tunang di klinik itu bagaimanapun berdepan komplikasi yang teruk semasa proses tersebut.
“Saya melihat petugas klinik keluar masuk dewan pembedahan dalam keadaan tergesa-gesa sebelum salah seorang daripada mereka memberitahu bahawa Lin sudah meninggal dunia.
“Mereka cuba memberi bantuan pernafasan kecemasan namun tidak berjaya,” kata tunangnya.

Keluarga Lin dan tunangnya mengugut untuk menyaman klinik berkenaan atas dakwaan kecuaian perubatan,  namun laporan bedah siasat mengenai punca kematian masih belum disiapkan oleh pihak berkuasa. – Agensi


Tiga kilang haram digempur cemar udara, bau
Oleh MOHD YUNUS YAKKUB

30 Ogos 2022, 6:32 pm
KLANG – Bau kimia dan udara yang tercemar dialami penduduk sekitar Kampung Telok Gong sejak seminggu lalu akhirnya terjawab apabila berpunca daripada tiga buah kilang haram yang berhampiran lokaliti tersebut, semalam.
Dalam serbuan kira-kira 11 pagi, pencemaran itu didapati dilakukan kilang berasaskan kimia, kilang lerai buangan elektrik dan elektronik serta kilang proses tayar terpakai.
Pengarah Jabatan Alam Sekitar (JAS) Selangor, Nor Aziah Jaafar berkata, operasi bersama Majlis Perbandaran Klang (MPK) dilakukan susulan aduan penduduk sekitar mengenai pencemaran udara dan bau kimia sehingga menjadi tular di media sosial.
Katanya, berdasarkan siasatan mendapati ada antara kilang tersebut aktif beroperasi sejak tiga bulan lalu.
“Hasil pemeriksaan mendapati kilang tersebut kotor dan tidak mematuhi standard yang ditetapkan sehingga boleh menyebabkan pencemaran lain.
“Kesemua premis telah dikenakan notis Penahanan Operasi Kelengkapan (POK) di bawah Seksyen 38(1)(a) Akta Kualiti Alam Sekeliling, 1974 bagi menghentikan pencemaran,” katanya ketika dihubungi Kosmo! hari ini.

Tambah beliau, siasatan lanjut masih dijalankan bagi mengesan pemilik premis tersebut.
Nor Aziah menjelaskan kes disiasat mengikut Seksyen 34A, Seksyen 34B, Seksyen 18 dan Seksyen 19 Akta serta di bawah Peraturan-Peraturan Kualiti Alam Sekeliling (Udara Bersih) 2014. -KOSMO! ONLINE


Polis siasat Ahmad Zahid, 12 laporan diterima
Oleh NOR AZIAH MAT NOH

30 Ogos 2022, 6:14 pm
PETALING JAYA – Polis Diraja Malaysia (PDRM) sedang menjalankan siasatan berkaitan rakaman video ucapan Presiden UMNO, Datuk Seri Ahmad Zahid Hamidi pada taklimat khas Presiden Umno di Dewan Merdeka, Pusat Dagangan Dunia Kuala Lumpur (WTCKL), pada Sabtu lalu.
Ketua Komunikasi Korporat PDRM, Asisten Komisioner Skandaguru Anandan berkata, siasatan sedang dijalankan Unit Siasatan Jenayah Terkelas (USJT) D5, Jabatan Siasatan Jenayah Bukit Aman.
“Sehingga kini ini polis menerima sebanyak 12 laporan ke atas Ahmad Zahid.
“Susulan itu, siasatan masih dijalankan di bawah Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998,” katanya dalam satu kenyataan hari ini.
Terdahulu, akhbar melaporkan Pengarah Biro Mobilisasi Amanah, Mohd Sany Hamzan membuat laporan polis terhadap Ahmad Zahid di Ibu Pejabat Polis Daerah (IPD) Dang Wangi.
Laporan itu dibuat selepas Ahmad Zahid berucap dalam Taklimat Khas Presiden UMNO di WTCKL yang dihadiri oleh ribuan penyokong parti itu pada Sabtu lalu.

Presiden UMNO itu didakwa secara terbuka mencaci, menghina dan memfitnah Badan Kehakiman Negara, Jabatan Peguam Negara, Suruhanjaya Pencegahan Rasuah Malaysia (SPRM) serta Yang di-Pertuan Agong berikutan keputusan Mahkamah Persekutuan dalam kes Datuk Seri Najib Razak, minggu lalu. – KOSMO! ONLINE.


Cuaca buruk di 4 negeri hingga lewat petang
Oleh NUR ALWANI ZAFIRAH KHAIRUL

30 Ogos 2022, 5:01 pm
PETALING JAYA – Jabatan Meteorologi Malaysia (MetMalaysia) melaporkan keadaan beberapa kawasan yang dilihat sedang dilanda hujan lebat serta ribut petir ketika ini dijangka berterusan sehingga lewat petang nanti,
Katanya, antara kawasan terlibat adalah Perak (Kuala Kangsar, Kinta, Kampar dan Batang Padang), manakala di Pahang (Tanah Tinggi Cameron).
Tambah MetMalaysia, ribut petir, hujan lebat dan angin kencang dijangka di negeri Sarawak melibatkan Kuching, Serian, Samarahan, Sri Aman, Betong, Sarikei dan Mukah (Tanjung Manis dan Daro).
“Selain itu di Sabah, cuaca buruk yang sama juga berlaku sekitar Pedalaman (Kuala Penyu dan Beaufort), Pantai Barat, Tawau (Tawau, Kunak dan Lahad Datu), Sandakan (Tongod, Telupid, Kinabatangan dan Beluran) dan Kudat sehingga pukul 7 petang hari ini,” jelasnya dalam satu kenyataan di Facebook. – KOSMO! ONLINE


Lelaki Britain miliki timun paling panjang, 1.1 meter
Oleh KOSMO!

30 Ogos 2022, 5:30 pm
LONDON – Seorang lelaki di Southampton, Britain memecahkan Guinness World Records kategori tanaman timun terpanjang dengan catatan 1.1 meter, lapor akhbar Metro News UK semalam.
Sebastian Suski yang merupakan seorang petani berkata, dia ‘membesarkan’ timun tersebut di kebunnya sejak 25 Mei lalu.
“Menanam timun yang memiliki panjang luar biasa adalah berisiko dan rumit .
“Jika anda memotongnya  terlalu cepat, anda tidak akan berjaya memecahkan rekod tetapi jika anda membiarkannya terlalu lama, anda akan memasuki zon bahaya kerana ia berisiko membusuk dan ‘meletup’,” ujar Suski.
Tambah Suski, rahsianya adalah menyiram timun itu menggunakan air suam berbanding air bersuhu normal pada setiap hari.
Lelaki itu juga mendedahkan bahawa tidak akan menjadikan timun itu  sebagai hidangan,  sebaliknya akan meletakkannya di bangsal pereputan untuk menyerap benihnya kembali ke dalam tanah.

“Timun ini tidak sedap untuk dimakan kerana sudah terlalu masak jadi saya biarkan ia mereput dan menjadi baja kepada tanaman baharu,” kata Suski.
Timun seberat 7.7 kilogram itu boleh dijadikan ramuan untuk 400 keping sandwic jika ia dipotong. – Agensi


Baba kuat sebab ‘ceq’ – Sharnaaz Ahmad
Oleh SAIRUL ZAMRI MISRANI

30 Ogos 2022, 5:20 pm
PETALING JAYA – Aktor popular Sharnaaz Ahmad menyifatkan sumber kekuatannya dalam mendepani liku kehidupan hingga ke saat ini adalah disebabkan anak tunggalnya iaitu Jebat Jayden.
Berkongsi tarikh ulang tahun yang sama dengan anaknya, Sharnaaz menerusi hantaran terbaharu Instagram bersyukur dikurniakan seorang anak yang selama ini menjadi tempat dia menumpang kasih sayang dan bermanja.
“Selamat ulang tahun anakku yang keempat. Aku menjadi semakin tua sama hari sepertimu. Namun kasih sayang terhadapmu semakin kuat.
“Boy (Jebat) nak jadi kuat macam baba. Tetapi baba kuat sebab ceq (awak). Siapa baba hari ini adalah kerana kamu. Terima kasih atas kasih sayang yang tidak terhingga setiap saat hidupmu,” tulisnya.
Pada masa sama, pelakon filem Juvana itu turut memberikan nasihat buat anaknya itu supaya membesar menjadi seorang manusia yang kuat dan bijak.
“Jadilah anak yang kuat, bijak dan sentiasa tidak bagi orang tunjal kepala kita. Sentiasa berjuang untuk apa yang dirasakan benar.

“Salah atau betul, bukan manusia yang menghakimi. You are the king of yourself (kamu adalah raja ke atas dirimu),” katanya.
Menjengah ruangan komen, pelbagai reaksi netizen menghujani medium tersebut dan rata-rata mendoakan kesejahteraan dan kasih sayang buat mereka berdua.
Paling mencuri perhatian, bekas isteri Sharnaaz iaitu Noor Nabila turut meninggalkan ucapan khas buat anaknya dan bekas suaminya itu.
“Happy birthday (selamat hari ulang tahun) Jebat Jayden dan Baba,” tulisnya ringkas.
Sekadar info, Jebat merupakan anak tunggal Sharnaaz hasil perkahwinan dengan kakak kepada selebriti terkenal, Neelofa itu.
Mereka mendirikan rumah tangga pada Mac 2017 dan bercerai pada Julai 2020. – KOSMO! ONLINE


Remaja terjatuh tingkat 11 jenis pendiam, suka bersendirian
Oleh NOOR HASLIZA NUSI

30 Ogos 2022, 5:01 pm
GEORGE TOWN – Remaja berusia 13 tahun yang maut selepas terjatuh dari tingkat 11, balkoni dapur kediamannya di Kondominium Bay Star, Persiaran Bayan Indah, Bayan Baru di sini pagi semalam dikatakan seorang yang pendiam dan suka menyendiri.
Ketua Polis Negeri, Datuk Mohd. Shuhaily Mohd. Zain berkata, hasil temu bual dengan ibu bapa mangsa mendapati yang anak mereka tidak mempunyai sebarang masalah kesihatan dan isu keluarga.
Menurutnya, siasatan polis juga tidak menunjukkan sebarang unsur-unsur jenayah di tempat kejadian dan kematian diklasifikasikan sebagai mati mengejut (SDR).
“Kita tidak dapat pastikan apa yang berlaku sebelum itu atau apa yang bermain dalam minda remaja tersebut ketika itu. Tetapi, siasatan akan dibuka sekiranya wujud elemen jenayah.
“Ibu bapanya (mangsa) juga was-was dengan apa yang berlaku kerana dia dikatakan seorang anak yang pendiam dan suka bersendirian.
“Saya akan pastikan siasatan dilakukan mengikut pelbagai sudut termasuk mengarahkan pegawai untuk mendapatkan pandangan daripada cikgu berkenaan anak muridnya itu,” katanya kepada pemberita di sini hari ini.

Dalam pada itu, beliau turut mengesahkan yang mangsa sebelum itu ada meninggalkan nota mengatakan mahu menamatkan riwayat hidup tanpa memberi sebarang alasan.
Semalam, Kosmo! Online melaporkan seorang remaja ditemui maut di bumbung konkrit tempat parkir kereta di aras satu bangunan perumahan berkenaan kira-kira pukul 5.30 pagi. – KOSMO! ONLINE


Wanita Indonesia dikurung 3 hari, rumah dikunci
Oleh MOHAMAD FAIZAL HASHIM

30 Ogos 2022, 5:06 pm
JOHOR BAHRU – Jeritan seorang wanita warga asing yang didengari jiran suspek berjaya menyelamatkan dirinya setelah dikurung di dalam sebuah rumah selama tiga hari di Taman Pasir Putih, Pasir Gudang di sini, semalam.
Ketua Polis Daerah Seri Alam, Superintendan Mohd. Sohaimi Ishak berkata, mangsa berusia 37 tahun itu dipercayai warga Indonesia dikurung seorang lelaki dan seorang wanita warga tempatan dalam rumah berkenaan.
Beliau berkata, jiran suspek yang merupakan wanita berusia 34 tahun itu memaklumkan perkara tersebut kepada anggota polis setelah terdengar mangsa menjerit meminta tolong pada pukul 11.45 pagi.
“Bertindak atas maklumat pada 1.30 petang sepasukan anggota Bahagian Siasatan Jenayah Ibu Pejabat Polis Daerah (IPD) Seri Alam telah membuat pemeriksaan di rumah berkenaan.
“Pihak polis berjaya menyelamatkan mangsa yang dikurung dalam rumah dalam keadaan pintu dikunci dengan mangga dari luar,” katanya dalam kenyataan hari ini.
Mohd. Sohaimi berkata, hasil siasatan awal mendapati mangsa ditawarkan pekerjaan sebagai pembantu rumah tetapi telah dikurung di rumah berkenaan buat sementara waktu mendapatkan kerja itu.

Katanya, siasatan lanjut membawa kepada penahanan seorang wanita dan seorang lelaki tempatan berusia 36 dan 38 tahun pada pukul 3.30 petang hingga 9.42 malam semalam di dua lokasi berasingan di sini.
Tambahnya, hasil pemeriksaan rekod yang dibuat mendapati kedua-dua suspek tidak mempunyai sebarang rekod jenayah lampau. Polis juga sedang menyiasat hubungan antara kedua-dua suspek itu.
“Kedua-dua suspek direman selama lima hari bermula hari ini hingga 3 September depan mengikut Seksyen 117 Kanun Prosedur Jenayah (KPJ),” katanya. -KOSMO! ONLINE


230,000 ahli NUTP kini dilindungi skim kemalangan Takaful percuma
Oleh MOHD. HUSNI MOHD. NOOR

30 Ogos 2022, 5:13 pm
PUTRAJAYA – Lebih 230,000 ahli Kesatuan Perkhidmatan Perguruan Kebangsaan Malaysia (NUTP) kini dilindungi skim perlindungan Takaful kemalangan peribadi secara percuma sebanyak RM100,000 bermula 1 September ini.
Perlindungan terbaharu itu diperolehi hasil kerjasama dan memorandum persefahaman (MoU) antara NUTP dengan Syarikat Takaful Malaysia (Takaful Malaysia) yang dimeterai hari ini.
Presiden NUTP, Aminuddin Awang berkata, pihaknya memperuntukkan RM2.3 juta setahun bagi bayaran premium skim berkenaan sekali gus memberi perlindungan kepada ahlinya sekiranya berlaku kemalangan.
Beliau berkata, sebelum ini, NUTP menyediakan pelbagai skim insuran bagi perlindungan perubatan dan kemalangan namun skim kali ini ditawarkan kepada ahli secara percuma.
“Setiap ahli layak mendapat kemudahan perlindungan ini dengan hanya bayaran yuran keahlian kepada NUTP sebanyak RM10 sebulan.
“Kita berharap skim ini dapat menarik minat guru-guru lain untuk menyertai NUTP dan kami menyasarkan untuk meningkatkan keahlian kepada 300,000 ahli pada masa depan daripada keseluruhan 430,000 guru di seluruh negara,” katanya ketika ditemui pada majlis menandatangani MoU antara NUTP dan Takaful Am Malaysia hari ini.

Sementara itu, Ketua Pegawai Eksekutif Syarikat Takaful Malaysia Am Sdn. Bhd., Mohamed Sabri Ramli berkata, pelan perlindungan itu secara tidak langsung dapat membantu ahli NUTP meringankan beban keluarga atau ahli keluarga mereka yang ditimpa kemalangan.
“Atas usahasama perniagaan yang baik antara NUTP dan Takaful Malaysia, kita juga mengumumkan perlindungan tambahan (produk GA) yang ditawarkan kepada semua ahli NUTP yang turut merangkumi manfaat kemalangan diri (Takaful PA),” katanya. – KOSMO! ONLINE


Petronas rekod prestasi kukuh
Oleh KOSMO!

30 Ogos 2022, 5:52 pm
PETALING JAYA – Petronas mencatatkan prestasi mantap untuk separuh tahun pertama 2022 di tengah-tengah ketidaktentuan berterusan dalam pasaran tenaga dan peralihan tenaga yang dipercepatkan.
Dalam tempoh enam bulan berakhir 30 Jun 2022, Kumpulan mencatatkan hasil RM172.1 bilion berbanding RM109.6 bilion pada separuh tahun pertama 2021, terutamanya disebabkan impak harga menggalakkan untuk produk utamanya, sejajar dengan harga penanda aras yang lebih tinggi.
Keuntungan selepas cukai berjumlah RM46.4 bilion berbanding RM18.8 bilion tahun lalu, seiring dengan hasil lebih tinggi berikutan arah aliran harga menaik yang sebahagiannya diimbangi oleh kos produk dan cukai lebih tinggi.
Pendapatan sebelum faedah, cukai, susut nilai dan pelunasan pula meningkat kepada RM82.7 bilion berbanding RM46 bilion sebelumnya, terutamanya disebabkan hasil lebih tinggi yang diimbangi sebahagiannya oleh peningkatan dalam kos produk dan perbelanjaan operasi lain.
Presiden dan Ketua Pegawai Eksekutif Kumpulan, Datuk Tengku Muhammad Taufik Tengku Aziz berkata, lonjakan dan prestasi kukuh pada separuh pertama 2022 menunjukkan komitmen syarikat dalam melaksanakan semua langkah yang perlu untuk kekal berdaya tahan.
“Sejajar dengan strategi pertumbuhan serampang tiga mata kami dan Pelepasan Sifar Karbon Bersih menjelang 2050, Petronas kekal teguh dalam memastikan tenaga terus dihasilkan dan disampaikan secara bertanggungjawab dan mampan.

“Untuk tujuan ini, usaha Petronas menjurus untuk terus mengukuhkan ekosistem tenaga di mana sahaja kami beroperasi,” katanya dalam satu kenyataan. – KOSMO! ONLINE


4 beranak maut tercampak, dilanggar treler bawa pasir
Oleh MASTURAH SURADI

30 Ogos 2022, 6:00 pm
KOTA TINGGI – Empat beranak terkorban apabila motosikal yang dinaiki mereka dipercayai dilanggar sebuah treler yang membawa muatan pasir dalam nahas ngeri di Kampung Semanggar di sini petang hari ini.
Dalam kejadian pada pukul kira-kira pukul 2 petang itu, mangsa yang maut ialah penunggang motosikal, Mohamad Suti Yahaya, 39, dan isterinya, Siti Jamaliah Mohd Yatim, 27.
Dua anak pasangan itu, Nur Firman Hadi Abdul Rahman, 4 juga Nurfatihah Jannah berusia 7 bulan maut di lokasi kejadian akibat cedera parah.
Difahamkan, kesemua mangsa dalam menaiki motosikal jenis Yamaha 135LC dalam perjalanan pulang ke rumah mereka yang terletak di Kampung Mawai di sini.
Menurut ibu Siti Jamaliah, Rosni sintingan, 53, dia mendapat maklumat kejadian itu kira-kira pukul 3 petang selepas anak buahnya terlihat gambar kemalangan yang menimpa anak cucunya itu di Facebook sebelum ada orang lain yang menghubunginya.
Katanya, dia juga sempat ke lokasi kejadian namun ketika itu tidak sempat menemui anaknya kerana telah dibawa menaiki kenderaan polis bersama cucunya Nurfatihah Jannah.

“Semasa saya sampai saya dapat lihat menantu dan anak lelakinya sahaja yang masih terbaring di lokasi. Saya tidak tahu mereka pergi ke mana tetapi kalau cuti memang mereka akan berjalan anak beranak mungkin ke pekan Anggerik, Bandar Tenggara atau ke Felda Pasir Raja berjumpa rakannya.
“Mereka anak beranak memang akan menaiki motosikal ke mana sahaja kerana itu sahaja kenderaan yang mereka ada. Sebelum ini mereka pernah juga terlibat kemalangan namun hanya alami cedera.
“Kami sekeluarga puas juga nasihat suruh mereka beli kereta namun katanya tak apa naik motosikal. Kami hanya kesian pada anak dan isterinya sahaja. Tak sangka perkara yang kami bimbangkan berlaku hari ini,” katanya ketika ditemui di Unit Forensik Hospital Kota Tinggi di sini hari ini.
Ibu kepada tiga orang anak itu berkata, Siti Jamaliah merupakan anak sulungnya dan kali terakhir dia bertemu anaknya itu pada dua hari lepas.
Katanya, ketika itu anak dan menantunya mempunyai urusan di Negeri Sembilan dan menumpangkan sekejap dua anak mereka itu dirumahnya untuk dijaga.
“Mereka pergi berdua menaiki motosikal. Bila balik mereka sempat tidur di rumah datuk mereka sebelum balik ke Mawai bersama dua anaknya itu.
“Masa itu dia seperti biasa sahaja tak ada pun cakap apa-apa yang pelik cuma beritahu ‘mak nak balik’. Kami bersalaman masa itu saya nak cium dia tetapi dia tak nak.
“Kemudian mereka anak beranak balik ke rumah walaupun masa itu cuaca agak hujan saya pesan juga jangan balik tetapi mereka sampai dirumah dengan selamat,”katanya lagi.
Sementara itu Ketua Polis Daerah Kota Tinggi, Superintendan Hussin Zamora ketika dihubungi mengesahkan kemalangan tersebut dan masih dalam siasatan pihak polis.-KOSMO! ONLINE.


Kerjasama TPC, Scoot lancar pesawat Pokemon di Singapura
Oleh KOSMO!

30 Ogos 2022, 5:54 pm
PETALING JAYA –  The Pokémon Company (TPC) telah bekerjasama dengan syarikat tambang murah, Scoot Pte Ltd (Scoot) untuk melancarkan pengembaraan Pokémon Air di Singapura melalui jet TR Pikachu di negara jiran itu.
Ini adalah kerjasama pertamanya dengan sebuah syarikat penerbangan ASEAN di luar Jepun untuk menawarkan pengalaman unik dalam pesawat bertemakan Pokemon.
Ketua Pegawai Eksekutif Scoot, Leslie Thng berkata, seiring dengan kelonggaran garis panduan penerbangan antarabangsa, syarikat melihat kerjasama ini dapat mengaktifkan semula industri penerbangan dan menghubungkan pengembara melalui pengalaman yang unik bersama perkhidmatan terbaharu ini.

“Jet TR Pikachu adalah fasa awal projek pengembaraan Pokémon Air, ia  bertujuan untuk menggalakkan industri pelancongan di Singapura,” katanya dalam kenyataan yang dikeluarkan.
Menggunakan pesawat  Boeing 787-9 Dreamliner dengan 375 tempat duduk, perkhidmatan tersebut akan memulakan penerbangan pada 9 September ini ke Tokyo, Jepun. -KOSMO! ONLINE


Puteri Sarah sahkan Ira Kazar sudah dipanggil Jawi
Oleh NUR EMIRA SAIZALI

30 Ogos 2022, 6:00 pm
KUALA LUMPUR – Pelakon popular Puteri Sarah mengesahkan Ira Kazar yang didakwa mempunyai hubungan dengan suaminya, Syamsul Yusof sudah dipanggil bagi memberi keterangan kepada pihak Jabatan Agama Islam Wilayah Persekutuan (Jawi) minggu lalu.
Menurut pemilik nama penuh Puteri Sarah Liyana Megat Kamaruddin, 37, itu, pihaknya mengetahui tentang perkara tersebut namun tidak dimaklumkan secara terperinci mengenainya.
“Saya hanya boleh sahkan ketika ini, dia sudah beri keterangan kepada pihak Jawi minggu lalu.
“Urusan kes ini akan ambil masa panjang dan masih lagi dalam siasatan tetapi saya syukur semuanya berjalan dengan baik,” katanya kepada Kosmo! Online hari ini.
Sarah yang ditemui pada sidang akhbar Teater Maduku Terpaling Kalut memberitahu, dia turut lega kerana kes tersebut menunjukkan progres dan berharap kemenangan akan berpihak padanya kelak.
“Saya lega kes ini berjalan dengan baik dan harap ada kemenangan. Semua ini dilakukan demi saya dan anak-anak.

“Ada dua aduan dibuat iaitu satu di mahkamah syariah untuk dakwaan orang ketiga, manakala di mahkamah sivil untuk dakwaan melakukan gangguan.
“Tak kisah menunggu lama tetapi asalkan semuanya berjalan, alhamdulillah,” ujarnya.
Ditanya sama ada dia masih diganggu pihak ketiga seperti yang didakwa sebelum ini, pelakon drama Melastik Ke Hatimu itu memberitahu tidak lagi melalui situasi tersebut ketika ini.
“Setakat ini tidak ada lagi gangguan yang saya terima memandangkan pihak sana sudah menerima arahan injuksi.
“Sekarang hidup saya lebih aman dan tenang,” katanya lagi.
Minggu lalu, Pengarah Jawi, Datuk Mohd. Ajib Ismail mengesahkan Ira Kazar hadir memberi keterangan berhubung gangguan orang ketiga dalam rumah tangga membabitkan Sarah dan Syamsul.
Ira disiasat berdasarkan Seksyen 38 Akta Kesalahan Jenayah Syariah (Wilayah-Wilayah Persekutuan) 1997.
Pada 30 Jun lalu, Puteri Sarah memfailkan saman terhadap seorang wanita yang didakwa mengganggu rumah tangganya sejak empat tahun lepas.
Malah, pelakon itu juga mendapatkan perintah interim injuksi kepada pihak defendan berhenti meluah atau menyebarkan sebarang gangguan dalam media sosial.
Terdahulu, pergolakan rumah tangga antara aktres itu dengan Syamsul berlarutan sejak empat tahun lalu selain dia mengesahkan mereka tidak lagi tinggal sebumbung gara-gara gangguan orang ketiga.
Dia sebelum ini mendedahkan wanita terbabit berterusan mengganggunya dan Syamsul sejak tahun 2019 lagi.
Pelakon berkenaan juga mendakwa individu terbabit melakukan gangguan-gangguan berkenaan dengan bersembunyi di sebalik puluhan akaun media sosial palsu yang diciptanya.
Sebelum ini, tular dalam media sosial yang mengatakan pengarah filem Mat Kilau itu sudah pun berkahwin lain, namun dinafikan Syamsul. – KOSMO! ONLINE


21,000 diesel bersubsidi dirampas
Oleh SITI NOR MAS ERAH AMRAN

30 Ogos 2022, 4:28 pm
SEBERANG PERAI – Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang merampas 21,000 liter minyak diesel bersubsidi dipercayai diseleweng dalam serbuan di sebuah premis di Jalan Paboi, Simpang Ampat di sini malam tadi.
Pengarahnya, S. Jegan berkata, rampasan kira-kira pukul 11.30 malam itu turut menyita dua buah lori dan sebuah lori tangki minyak dengan nilai keseluruhan rampasan berjumlah RM115,150.
Menurutnya, ketika serbuan dijalankan, terdapat empat lelaki sedang melakukan aktiviti pemindahan minyak diesel daripada sebuah lori berkapasiti 10 tan yang telah diubahsuai ke dalam sebuah lori tangki.
“Dianggarkan terdapat sebanyak 5,000 liter minyak diesel dalam lori terbabit manakala lori tangki pula sudah diisi kira-kira 10,000 liter minyak diesel.
“Bukan itu sahaja, di dalam premis terbabit kita turut menemui sebuah lori yang berisi 6,000 liter minyak diesel.
“Hasil pemeriksaan mendapati premis berkenaan tidak mempunyai lesen untuk menyimpan minyak diesel,” katanya kepada pemberita di sini hari ini.

Mengulas lanjut, beliau memberitahu, keempat-empat individu yang berusia lingkungan 30 sehingga 50 tahun bagi membantu siasatan mengikut Akta Kawalan Bekalan 1961. -KOSMO! ONLINE


National Geographic UK ‘diserang’ netizen Singapura tulis Gardens By The Bay terletak di Malaysia
Oleh KOSMO!

30 Ogos 2022, 4:39 pm
SINGAPURA – Pihak pentadbiran Facebook National Geographic UK (Britain) ‘koyak’ selepas dikecam netizen Singapura yang berang apabila laman itu menulis Gardens By The Bay terletak di Singapura, Malaysia, lapor laman berita Mothership Sg semalam.
Ia bertindak mengalih klik pengguna dari Singapura ke laman Facebook National Geographic Asia bagi mengelak lebih banyak kecaman terhadap artikel tersebut.
Perubahan kebolehakses  itu  berlaku dua hari selepas laman National Geographic UK diselar kerana menyiarkan foto Gardens By The Bay dan menyatakannya sebagai berada di ‘Singapore, Malaysia’.
Siaran itu pantas mendapat cemuhan rakyat Singapura dan negara jiran dengan ramai menyatakan ironi bahawa nama besar seperti National Geographic gagal mendapatkan maklumat geografi yang betul.
Pada satu ketika, siaran itu mendapat lebih 17,000 reaksi dan 10,000 perkongsian sebelum ia ditarik balik dua hari selepas ia disiarkan.
Sehingga kini, halaman Facebook National Geographic UK tidak memohon maaf atau mengakui kesilapan  itu. – Agensi


Modul anti rasuah di sekolah perlu ditambah baik
Oleh ISKANDAR SHAH MOHAMED

30 Ogos 2022, 4:12 pm
SABAK BERNAM – Modul pendidikan anti rasuah di peringkat sekolah rendah dan menengah di seluruh negara perlu ditambah baik dan diperkasakan secara lebih menyeluruh.
Timbalan Ketua Pesuruhjaya (Pencegahan) Suruhanjaya Pencegahan Rasuah Malaysia (SPRM), Datuk Seri Norazlan Mohd. Razali berkata, modul sedia ada ketika ini hanya memfokuskan faktor anti rasuah semata-mata.
Kata beliau, silibus buku teks sememangnya mencukupi namun perlu ditambah dengan elemen peningkatan integriti lain termasuk kesedaran perlakuan jenayah lain seperti komersial dan siber.
“Pelajar sekolah turut perlu didedahkan dalam semua aspek lain bagi meningkatkan integriti dan menjadi insan berguna pada masa depan.
“Kita mengharapkan mereka yang menamatkan alam persekolahan tidak terlibat dalam rasuah dan pelbagai jenayah lain,” katanya ketika ditemui pada program Wira Anti Rasuah (WAR) SPRM di Sekolah Menengah Kebangsaan Seri Bedena, Sungai Besar di sini, hari ini.
Justeru, Norazlan berkata, SPRM berharap agensi dan jabatan lain turut bekerjasama membantu memperkasakan modul pendidikan itu.

“Kita tidak mempunyai apa-apa halangan malah bersetuju jika silibus itu dikembangkan meliputi kesalahan lain,” tegasnya.
Dalam pada itu, beliau menjelaskan, program WAR berkenaan sudah dijalankan secara bersemuka di lebih 155 sekolah setakat ini. -KOSMO!ONLINE


Polis selesai siasat kes pendakwah bebas rogol remaja
30 Ogos 2022, 4:55 pm
HULU SELANGOR – Siasatan kes berkenaan seorang pendakwah bebas yang didakwa merogol seorang remaja 14 tahun sudah selesai dan sedang menunggu arahan lanjut daripada pihak timbalan pendakwa raya.
Ketua Polis Selangor, Datuk Arjunaidi Mohamed berkata, kertas siasatan tersebut kini sedang diteliti oleh timbalan pendakwa raya.
“Pihak timbalan pendakwa raya akan menentukan sebelum membuat keputusan dan teliti kertas siasatan sama perlukan keterangan tambahan atau lain-lain.
“Buat masa ini, saya tidak boleh beri sebarang kenyataan kemungkinan akan didakwa atau tidak, kita tunggu arahan timbalan pendakwa raya,” katanya pada sidang akhbar di Ibu Pejabat Polis Daerah (IPD) Hulu Selangor di sini hari ini.
Terdahulu media melaporkan, seorang pendakwah bebas ditahan di IPD Kuala Selangor selepas polis menerima laporan daripada mangsa yang berusia 14 tahun.
Sebanyak empat kertas siasatan telah dibuka iaitu dua di Selangor, masing-masing satu di Kuala Lumpur dan Perak melibatkan mangsa yang sama.

Hasil siasatan awal mendapati, mangsa berkenalan dengan suspek yang merupakan seorang lelaki tempatan berusia dalam lingkungan 30-an sejak Mei tahun lalu dan telah beberapa kali melakukan hubungan intim di beberapa lokasi yang berbeza. – KOSMO! ONLINE.


Anggota polis maut ketika ke IPD Hulu Selangor
Oleh NOR AZIAH MAT NOH

30 Ogos 2022, 4:47 pm
HULU SELANGOR – Seorang anggota polis maut akibat kemalangan motosikal ketika dalam perjalanan ke Ibu Pejabat Polis Daerah (IPD) Hulu Selangor dalam kejadian sekitar Kampung Dato’ Harun, di sini awal pagi tadi.
Difahamkan, mangsa, Konstabel Syaiful Aizuddin Abd Halim merupakan anggota kawad kawalan kehormatan pada Majlis Serah Terima Tugas antara Superintendan Suffian Abdullah menggantikan Asisten Komisioner Arsad Kamaruddin sebagai Ketua Polis Daerah Hulu Selangor.
Ketua Polis Selangor, Datuk Arjunaidi Mohamed yang turut hadir pada majlis itu menzahirkan takziah dan bacaan surah Al-Fatihah kepada Allahyarham.
Sementara itu, Ketua Polis Daerah Hulu Selangor, Superintendan Suffian Abdullah memaklumkan Allahyarham bertugas di Balai Polis Bukit Sentosa dan telah berkhidmat dalam pasukan Polis Diraja Malaysia (PDRM) selama tiga tahun.
“Saya dan seluruh warga IPD Hulu Selangor menzahirkan ucapan takziah buat ahli keluarga Allahyarham Konstabel Syaiful Aizuddin yang telah meninggal dunia akibat kemalangan motosikal,” ujarnya selepas selesai majlis tersebut di IPD Hulu Selangor di sini hari ini. – KOSMO! ONLINE


Mahkamah: Saksi akui rakam video Bella sebagai bukti penderaan
Oleh NUZULSHAM SHAMSUDDIN

30 Ogos 2022, 4:42 pm
KUALA LUMPUR – Rakan kepada pengasas Rumah Bonda Siti Bainun Ahd Razali hari ini mengakui bahawa video yang dirakam semasa remaja perempuan sindrom down dikenali sebagai Bella berada di sebuah kondominium pada tahun lalu, untuk diberikan kepada seorang individu yang dikenali ‘Syed Azmi’.
Semasa pemeriksaan balas oleh peguam Nurul Hafidzah Hassan yang mewakili Siti Bainun pembantu pengurus syarikat swasta Zurianty Sudin, 39, yang merupakan saksi pendakwaan pertama itu bersetuju bahawa tujuan dia mengambil video tersebut untuk meyakinkan ‘Syed Azmi’ terdapat penderaan terhadap Bella.
Nurul Hafidzah: Setuju dengan saya rakaman video yang puan ambil semata-mata nak bagi pada Syed Azmi?
Zurianty : Pada asalnya ya.
Nurul Hafidzah: Saya cadangkan sebelum puan ada beritahu Syed Azmi kata ‘you ada bukti ke’ dan sebab itu puan ambil video
Zurianty : Ya

Dalam prosiding hari ini, Zurianty dipanggil semula ke mahkamah hari ini bagi memberi keterangan dalam pemeriksaan semula dan pemeriksaan balas oleh pihak pembelaan dan pendakwaan.
Terdahulu, rakaman video Bella ditemui di sebuah kondominium disiarkan di mahkamah hari ini dan Zurianty yang berada di kandang saksi yang kelihatan sebak sewaktu video itu
ditayangkan.
Dalam pada itu, Zurianty bersetuju dengan dengan cadangan peguam Nurul Hafidzah rakaman video itu di ambil di kondominium (Wangsa Maju) dan bukan di Rumah Bonda (Setapak).
Sementara itu, semasa pemeriksaan semula Timbalan Pendakwa Raya Zilfinaz Abbas, saksi itu mengetahui dua video berdurasi enam minit dan 41 saat telah digunakan untuk kes ini
Zurianty itu turut kemudian membuat pengecaman terhadap sebuah telefon bimbit warna merah yang digunakan oleh saksi untuk merakam video tersebut.
Ketika ditanya pendakwaan bagaimana saksi yang juga mengadu dalam kes ini boleh mengecam telefon bimbit itu miliknya. Zurianty menjawab ‘Ada gambar wallpaper saya dan suami’.
Pada prosiding sebelum ini Zurianty dalam keterangannya pada April lalu, mengakui bahawa beliau individu yang merakam video Bella yang memaparkan kecederaan pada badan remaja itu ketika berjumpanya di sebuah kondominium pada Jun tahun lepas.
Bagaimanapun, beliau menafikan rakaman video itu yang diambilnya di sebuah unit kondominium di Wangsa Maju, telah dibocorkan atau disebarkan di media sosial untuk mendapat perhatian umum.
Sementara ketika ditanya mengenai tindakan  saksi itu, menghantar rakaman video itu kepada individu lain selain ‘Syed Azmi’, wanita itu mengatakan tujuannya kerana ketika itu dia mengalami trauma semasa menemui Bella di kondominum tersebut.
“Saya kemudian menghubungi kawan-kawan lain untuk mendapatkan sokongan emosi selain memberitahu apa yang patut dilakukan kerana ketika itu saya dalam keadaan ‘blank’ (kosong) tapi saya perlu bertindak untuk membantu siasatan”, katanya.
Perbicaraan berlangsung di hadapan Hakim Izralizam Sanusi. – KOSMO! ONLINE.


Buat garis panduan tonton konsert, jangan terus jatuh hukum
Oleh HANISAH SELAMAT

30 Ogos 2022, 4:45 pm
KUALA LUMPUR – Pendakwah yang juga pengacara, Ustaz Don Daniyal berharap agensi berkaitan membuat garis panduan untuk umat Islam mengikuti konsert, berbanding mendesak kerajaan menyekat penganjuran persembahan mega penyanyi antarabangsa.
Katanya, hiburan bukan satu kesalahan, namun tatacara bagi umat Islam menghadiri konsert mampu menghuraikan polemik perselisihan pendapat dalam kalangan asatizah dan artis yang kini menjadi perdebatan dalam media sosial.
“Pendirian saya tetap selari dengan Mufti iaitu perkara yang melibatkan maksiat kita jangan sokong, tetapi jangan pula kita terus jatuhkan hukum dan meletakkan dosa kepada semua perkara.
“Konsert itu apa hukumnya? Kalau kita kata konsert itu haram, jadi bermakna konsert nasyid juga haram? Jangan kita hanya pandang pada satu arah saja. Kena tengok asasnya apa.
“Kita tak boleh tutup terus jalan konsert kerana Malaysia negara majmuk, selain kita perlu melihat penganjurannya dalam konteks menjana ekonomi serta menarik pelancong. Kita perlu wujudkan kelestarian.
“Saya bukan nak campurkan antara batil dan benar, cuma mahu kita mengeluarkan pendapat secara rasional. Kaedah paling diperlukan sekarang adalah tetapkan garis panduan bagaimana orang Islam hendak ke konsert.

“Jadi pihak berkaitan patut sama-sama buat garis panduan supaya masyarakat dibiasakan dengan tatacara menghadiri persembahan, selain memberi tempoh percubaan sebelum melaksanakan penguatkuasaan,” katanya.
Beliau berkata demikian ketika ditemui pada majlis pelancaran program Geng Ta’alim yang bakal disiarkan menerusi Astro Oasis bermula 5 September depan.
Terdahulu, Pencetus Ummah (PU) Syed menggesa pihak berkuasa membatalkan konsert Blackpink pada Mac tahun depan dengan menyifatkannya sebagai ejen dajal yang menyelinap masuk ke negara Islam.
Malah pendakwah bebas yang sebelum ini turut mendesak persembahan mega Billie Eilish di Bukit Jalil dibatalkan juga meluahkan hasrat mengadakan perhimpunan khas sebagai simbolik menentang penganjuran konsert seumpama itu.
Kenyataan tersebut mencetuskan pelbagai maklum balas termasuk daripada selebriti tempatan termasuk Nabila Huda yang menganggap pendapat PU Syed sebagai tidak matang.
Pada masa sama, Don Daniyal berharap golongan agamawan atau asatizah dan artis dapat saling bermuafakat terutama dalam membangunkan sektor seni berlandaskan Islam.
“Kita tak mahu ada salah faham mahupun wujudnya jurang. Jangan ada bias. Asatizah dan artis perlu bersahabat. Janganlah kita rasa mulia dan semua artis itu pendosa. Kita juga pendosa.
“Malaysia juga negara berbilang kaum, jangan fikir umat Islam sahaja. Sebab itu kita kena fikir secara menyeluruh, tanpa meninggalkan mana-mana sektor kaum, agama dan sensitiviti.
“Berbalik kepada garis panduan tadi, kita fokus kepada umat Islam dan bagi tempoh percubaan. Setiap perkara perlukan masa untuk menjadi kebiasaan.
“Perlahan-lahan, kita bertenang. Jangan terus kita bertelagah pendapat. Mungkin perlukan masa setahun dua sebelum penguatkuasaan pula dapat dilaksanakan.
“Tetapi jika semua agensi yang sepatutnya tidak memberikan sebarang respons atau memulakan usul membuat garis panduan yang ditunggu-tunggu ramai, isu sama akan terus berulang,” katanya. – KOSMO! ONLINE


Pembantu Penguat kuasa MDR dipenjara, didenda rasuah peniaga vape
Oleh NOR SHAFAWATI YUP

30 Ogos 2022, 4:55 pm
SEREMBAN – Seorang Pembantu Penguat Kuasa Majlis Daerah Rembau (MDR) dipenjara 14 hari dan denda RM10,000 di Mahkamah Sesyen di sini hari ini selepas mengaku bersalah atas pertuduhan meminta dan menerima wang rasuah daripada peniaga-peniaga kedai vape sekitar Rembau.
Hakim Rushan Lutfi Mohamed menjatuhkan hukuman itu ke atas tertuduh, Norhisham Saharuddin yang membuat pengakuan bersalah.
Mahkamah turut menetapkan tertuduh dipenjara 14 hari bermula daripada tarikh tangkapan pada 24 Ogos lalu, dan jika bayar denda boleh dipenjara empat bulan.
Mengikut pertuduhan, Norhisham yang bertugas sebagai Pembantu Penguat Kuasa Gred KP22 di MDR telah meminta dan menerima wang rasuah berjumlah RM1,050 daripada peniaga-peniaga kedai vape sekitar Rembau.
Ia sebagai dorongan untuk tidak mengambil tindakan undang-undang iaitu mengeluarkan saman kepada pemilik kedai atas kesalahan berniaga tanpa lesen.
Kesalahan itu dilakukan di sekitar Rembau antara tahun 2020 sehingga 2022.

Pihak pendakwaa diwakili Timbalan Pendakwa Raya Suruhanjaya Pencegahan Rasuah Malaysia, Mohamad Azriff Firdaus Mohamad Ali. -KOSMO! ONLINE


KKM masih teruskan kempen vaksinasi
Oleh WAT KAMAL ABAS

30 Ogos 2022, 4:36 pm
BAGAN SERAI – Kementerian Kesihatan (KKM) masih meneruskan kempen di pelbagai platform termasuk di media sosial berhubung kepentingan mengambil vaksinasi khususnya kanak-kanak dan dos penggalak kedua.
Timbalan Menteri Kesihatan, Datuk Dr. Noor Azmi Ghazali berkata, ini kerana berdasarkan kajian selepas enam bulan pengambilan vaksin awal, keadaan imuniti tubuh badan semakin menurun terutamanya pada golongan yang sudah berumur dan mempunyai atau mengidap penyakit lain (komorbid).
“Golongan ini kita galakkan untuk mengambil dos penggalak kedua.
“Rakyat diingatkan agar tidak leka meskipun kita telah berada pada fasa peralihan endamik, namun golongan yang berusia 60 tahun ke atas dan mempunyai rekod komorbid perlu untuk mengambil suntikan penggalak kedua,” katanya pada sidang akhbar selepas menghadiri Sambutan Ambang Merdeka Peringkat Sekolah di Dataran Ilmu, Sekolah Kebangsaan (SK) Sungai Kepar di sini hari ini.
Ketika ditanya sama ada Malaysia akan mengikut jejak langkah Singapura yang tidak lagi mewajibkan pemakaian pelitup muka bermula semalam, beliau berkata, KKM akan meneliti perkara itu dengan lebih terperinci.
“Kita akan mengkaji perkara ini secara terperinci dan melihat kepada data-data yang ada. Perkara ini akan dibawa ke dalam mesyuarat dalam masa terdekat dan hasilnya kita akan umumkan,” katanya. – KOSMO! ONLINE


Maritim tumpaskan sindiket diesel Perairan Melaka
Oleh MUHAMMAD SHAHIZAM TAZALI

30 Ogos 2022, 4:48 pm
ALOR GAJAH – Agensi Penguatkuasaan Maritim Malaysia (Maritim Malaysia) menahan sebuah tongkang yang diubah suai menjadi tangki penyimpanan bahan api.
Pengarah Maritim Melaka dan Negeri Sembilan, Kepten Maritim Iskandar Ishak berkata, tongkang tersebut ditahan di Perairan Melaka kira-kira pukul 12.30 tengah hari pada 25 Ogos lalu.
Menurut beliau, hasil maklumat aduan awam membawa kepada penahanan tongkang OCEANLINK235 dalam operasi khas di kedudukan 0.5 batu nautika Barat Laut Pulau Upeh.
“Ketika pemeriksaan dilakukan terdapat empat lori tangki berada di darat dan satu daripadanya sedang mengepam masuk minyak dipercayai jenis diesel Euro 5 ke dalam tongkang tersebut.
“Dua penjaga tongkang, lima pemandu serta kelindan lori tangki warga tempatan berumur lingkungan 31 hingga 59 tahun yang berada di darat tambak telah ditahan bagi membantu siasatan,” katanya dalam kenyataan, hari ini.
Iskandar berkata, kesemua lori tangki, penjaga tongkang dan pemandu lori dibawa ke Ibu Pejabat Maritim Melaka dan Negeri Sembilan di Kuala Linggi di sini dan disiasat dibawah Akta Kawalan Bekalan 1961.

Katanya, anggaran keseluruhan rampasan minyak serta tongkang berkenaan berjumlah kira-kira RM600,000. -KOSMO! ONLINE


Syarikat e-hailing tanpa LPP sah berdepan tindakan
Oleh MOHD. HUSNI MOHD. NOOR

30 Ogos 2022, 3:58 pm
PUTRAJAYA – Sebuah syarikat pengendali e-hailing akan dikenakan tindakan undang-undang selepas dikesan gagal mematuhi kriteria bagi memperbaharui lesen perniagaan pengantaraan (LPP) seperti yang termaktub di bawah Akta Pengangkutan Awam Darat (Akta 715).
Kementerian Pengangkutan (MOT) menerusi kenyataan akhbar hari ini berkata, sehingga kini, syarikat berkenaan didapati masih gagal memaparkan Permit Kenderaan e-hailing (eVP) pemandu.
Menurutnya, syarikat itu juga gagal untuk membenarkan penumpang mengenal pasti pemandu mereka menerusi aplikasi perkhidmatannya seperti yang ditetapkan di bawah Seksyen 12A(8) Akta 715.
“Ini adalah satu pelanggaran serius terhadap pematuhan yang diperlukan terhadap keselamatan dan perlindungan penumpang apabila menggunakan mana-mana aplikasi e-hailing.
“Oleh yang demikian, syarikat terbabit tidak dibenarkan memperbaharui LPP mereka yang telah pun luput pada 14 Julai 2022,” katanya.
Tambah MOT, Agensi Pengangkutan Awam Darat (APAD), yang bertanggungjawab mengeluarkan LPP kepada syarikat e-hailing, telah mengeluarkan surat tunjuk sebab kepada syarikat tersebut pada 18 Ogos 2022.

Jelasnya lagi, individu yang mengendalikan perkhidmatan e-hailing tanpa LPP yang sah boleh didenda tidak melebihi RM500,000 atau penjara tidak lebih tiga tahun atau kedua-duanya jika sabit kesalahan.
MOT mengingatkan kepada pemandu yang menggunakan aplikasi sedemikian supaya menyemak terlebih dahulu kesahihan mana-mana pengendali e-hailing untuk mengelakkan sebarang liabiliti yang tidak diingini. -KOSMO! ONLINE


Guna helah ambil cempedak sebelum rompak, lelaki dijel dan sebat
Oleh DIYANATUL ATIQAH ZAKARYA

30 Ogos 2022, 3:52 pm
MELAKA – Tindakan seorang lelaki merompak kenalan sendiri dengan membawanya menaiki kereta berbalas apabila dijatuhi hukuman penjara empat tahun dan satu sebatan oleh Mahkamah Sesyen di sini, hari ini.
Hakim Nariman Badruddin menjatuhkan hukuman itu terhadap tertuduh, Muhammad Al Suffian Ab. Razak, 34, yang membuat pengakuan bersalah sejurus pertuduhan dibacakan oleh jurubahasa mahkamah.
Mengikut pertuduhan, tertuduh didapati telah merompak barang kemas, seutas jam tangan dan sebuah telefon bimbit milik seorang wanita warga Indonesia bernama Puani dengan menggunakan senjata iaitu gunting.
Tindakan itu dilakukan tertuduh kira-kira pukul 9 malam di tepi jalan di Lipat Kajang dalam daerah Jasin pada 9 Ogos lalu.
Bagi kesalahan itu tertuduh didakwa mengikut Seksyen 392 Kanun Keseksaan dan dibaca bersama Seksyen 397 kanun sama yang memperuntukan hukuman penjara maksimum 14 tahun dan hendaklah dikenakan denda atau sebat.
Mengikut fakta kes, sebelum kejadian tertuduh telah berjumpa dengan mangsa di parkir di sebuah restoran di Ayer Keroh Height dan membawanya menaiki kereta Perodua Myvi menuju ke Port Dickson.

Tertuduh kemudian menukar haluan mendakwa ingin mengambil cempedak di rumah datuknya di Jasin dan sebaik sahaja keluar dari Plaza Tol Jasin, dia telah memberhentikan kenderaan lalu merampas barang kemas, jam serta telefon bimbit mangsa sebelum meninggalkan wanita itu di tepi jalan.
Terdahulu tertuduh yang tidak diwakili peguam merayu hukumannya diringankan dengan alasan perlu menjaga isteri serta anak-anaknya yang masih kecil termasuk berusia tiga bulan, selain telah insaf.
Timbalan Pendakwa Raya, Anis Najwa Nazari bagaimanapun memohon hukuman setimpal sebagai pengaran kepada tertuduh.
Selepas mendengar hujan kedua pihak mahkamah kemudian menjatuhkan hukuman empat tahun penjara dan satu sebatan dari tarikh tertuduh ditangkap iaitu 18 Ogos lalu. -KOSMO! ONLINE


Remaja perempuan, kekasih mengaku tidak bersalah larikan bayi
Oleh SITI NOR MAS ERAH AMRAN

30 Ogos 2022, 2:58 pm
SEBERANG PERAI – Seorang remaja perempuan bawah umur dan teman lelakinya mengaku tidak bersalah di Mahkamah Majistret Bukit Mertajam di sini hari ini atas pertuduhan menculik seorang bayi pada 23 Ogos lalu.
Tertuduh berusia 14 tahun dan Muhammad Azrin Budimaeng,18, membuat pengakuan itu selepas pertuduhan dibacakan jurubahasa di hadapan Majistret Nurul Rasyidah Mohd Akit.
Mengikut pertuduhan, remaja itu dan Muhammad Azrin secara bersama melarikan seorang bayi perempuan berusia sembilan bulan di sebuah rumah di No. 4, tingkat tiga, Blok 4, Pangsapuri Idaman Taman Pauh Perai di sini kira-kira pukul 5.30 petang pada 23 Ogos lalu.
Kesalahan itu didakwa mengikut Seksyen 363 Kanun Keseksaan yang membawa hukuman penjara maksimum tujuh tahun dan denda, jika sabit kesalahan.
Pendakwaan dikendalikan Timbalan Pendakwa Raya Mohammad Syafiq Nasrullah Saleem Ali, manakala kedua-dua tertuduh diwakili peguam Fatin Nabila Hussin.
Terdahulu dalam prosiding kes, Fatin Nabila memohon jaminan atas alasan kedua-dua tertuduh masih muda dan tidak memiliki sebarang rekod jenayah.

Mahkamah kemudiannya membenarkan tertuduh masing-masing diikat jamin sebanyak RM5,000 beserta seorang penjamin. Kes akan disebut semula 3 Oktober depan bagi serahan dokumen. -KOSMO! ONLINE


Insentif kepada penjawat awam manifestasi penghargaan kerajaan
Oleh MOHD RIDZAUDDIN ROSLAN

30 Ogos 2022, 3:04 pm
PUTRAJAYA – Enam insentif baharu diumumkan Perdana Menteri, Datuk Seri Ismail Sabri Yaakob kepada penjawat awam disifatkan sebagai manifestasi penghargaan kerajaan kepada golongan itu yang menjadi barisan hadapan dalam meletakkan negara pada landasan kukuh .
Presiden Kongres Kesatuan Pekerja-Pekerja di Dalam Perkhidmatan Awam Malaysia (Cuepacs) , Datuk Adnan Mat berkata, insentif diumumkan kerajaan juga dilihat memberi kelegaan kepada penjawat awam yang turut terkesan dengan kenaikan kos sara hidup ketika ini.
“Cuepacs memahami bahawa kerajaan mempunyai kekangan daripada sudut kewangan, namun tetap mendengaar dan memberi terbaik kepada penjawat awam demi menghargai sumbangan dicurahkan mereka selama ini.
“Sebagai contoh, pemberian Bantuan Khas Kewangan 2023 berjumlah RM700 kepada anggota Gred 56 ke bawah serta kenaikan gaji tahunan tambahan khas sebanyak RM100 dapat meringankan beban penjawat awam,” katanya dalam satu kenyataan di sini tadi.
Adnan berkata, insentif itu termasuk penambahbaikan pemberian pergerakan gaji tahunan kepada penjawat awam mencapai gaji maksimum adalah satu penghargaan yang wajar diberikan serta tidak boleh dipertikai pihak lain.
Dalam perkembangan sama, Adnan turut menghargai komitmen kerajaan untuk menyegerakan kajian ke atas Sistem Saraan Perkhidmatan Awam dengan mengambil kira keseluruhan aspek modal insan merangkumi saraan dan perkhidmatan.

“Hal ini wajar dipercepatkan memandangkan sistem saraan sedia ada yang digunakan ketika ini telah dilaksanakan sejak tahun 2002 dan tidak lagi sesuai dengan suasana persekitaran ekonomi serta kos sara hidup semasa.
“Perkara utama perlu diberikan perhatian dalam sistem saraan baharu ini adalah meningkatkan gaji minimum penjawat awam kepada RM1,800 sebulan seperti yang dituntut oleh Cuepacs,” jelasnya. – KOSMO! ONLINE


Jangan layan panggilan nombor tidak dikenali
Oleh KAMARIAH KHALIDI

30 Ogos 2022, 3:40 pm
PUTRAJAYA – Orang ramai diingatkan untuk terus berwaspada dan tidak melayan sebarang panggilan daripada individu atau nombor tidak dikenali.
Ketua Pegawai Operasi Suruhanjaya Komunikasi dan Multimedia (MCMC), Datuk Mohd. Ali Hanafiah Mohd. Yunus berkata, langkah tersebut adalah benteng pertama pertahanan terhadap ancaman scammer.
“Dahulu kita lihat scammer ini menggunakan nombor telefon antarabangsa namun sekarang mereka sudah satu langkah ke hadapan dengan menggunakan nombor-nombor telefon tempatan, jadi apabila orang awam terima panggilan seperti itu ia nampak seperti ‘genuine’.
“Paling mudah jangan layan panggilan-panggilan tersebut dan kita juga mengesyorkan supaya orang awam memuat turun aplikasi yang dapat mengenal pasti dan memaklumkan panggilan itu dibuat dari mana sebab ia sangat membantu,” katanya.
Beliau berkata demikian ketika diminta mengulas mengenai peningkatan trend jenayah scammer selepas merasmikan Majlis Menandatangani Dokumen Kerjasama Anugerah Geran Kajian Masyarakat Digital (DSRG) dan Simposium Penyelidikan 2022 di sini hari ini.
Tambahnya, MCMC akan terus mempertingkatkan usaha dari segi advokasi dan kesedaran kepada khalayak ramai berhubung taktik-taktik penipuan yang sering digunakan oleh scammer.

Beliau turut memaklumkan bahawa MCMC masih dalam peringkat perbincangan dan akan berkolaborasi dengan pihak-pihak pemberi perkhidmatan supaya mereka dapat memperkenalkan atau meningkatkan lagi mekanisma pertahanan.
“Ada juga kes scammer yang melibatkan pihak bank yang kemungkinan kita pun tidak tahu bagaimana (mereka menjalankan) modus operandi, tiba-tiba sahaja sudah tolak (wang) dari akaun. Justeru kita sedang bekerjasama rapat dengan semua agensi dan organisasi yang berkaitan (untuk menanganinya),” ujarnya. -KOSMO! ONLINE


Peniaga online menyamar ‘Tengku’ didakwa tipu wang RM201,000
Oleh ROHANA ISMAIL

30 Ogos 2022, 3:46 pm
PASIR MAS – Seorang peniaga dalam talian didakwa di Mahkamah Majistret di sini hari ini atas 10 pertuduhan menipu wang milik seorang lelaki sebanyak RM201,000 selepas menyamar sebagai kerabat istana bergelar ‘Tengku’ di Gual Tinggi, Rantau Panjang di sini, tahun lalu.
Tertuduh, Mazlan Ahmad, 29, bagaimanapun mengaku tidak bersalah selepas kesemua pertuduhan dibacakan terhadapnya di hadapan Majistret Rais Imran Hamid.
Mengikut pertuduhan pertama hingga ke-10, tertuduh didakwa telah memperdaya seorang lelaki berusia 23 tahun dengan menyamar sebagai Tengku Dani Shah.
Perbuatan itu dilakukan oleh Mazlan bagi mendorong mangsa memasukkan wang sebanyak RM201,000 ke dalam dua akaun bank milik Mohd. Razalan Ishak, 36, untuk diserahkan kepadanya.
Kesalahan tersebut dilakukan olehnya di Kampung Gual Tinggi, Rantau Panjang di sini bermula 31 Mei hingga 2 September tahun lalu.
Pendakwaan dikendalikan oleh Timbalan Pendakwa Raya, Nur Akmal Mohd. Bakri manakala tertuduh diwakili peguam, Wan Mohd. Ikram Wan Ibrahim.

Terdahulu, Nur Akmal menawarkan ikat jamin sebanyak RM50,000 dengan seorang penjamin untuk 10 pertuduhan yang dihadapi Mazlan kerana bimbang tertuduh melarikan diri jika jaminan ditetapkan rendah.
Wan Mohd. Ikram dalam rayuannya memohon jaminan yang paling rendah kerana anak guamnya hanya memperoleh berpendapatan bulanan kira-kira RM1,500 selain masih menyara kedua ibu bapa.
Mahkamah membenarkan tertuduh diikat jamin sebanyak RM25,000 untuk kesemua pertuduhan dengan seorang penjamin selain menetapkan 28 September untuk sebutan semula kes. Tertuduh tidak membayar jaminan yang ditetapkan oleh mahkamah. -KOSMO! ONLINE


Tiga sahabat Orang Asli mengaku tidak bersalah rogol gadis bawah umur
Oleh NORHAFIZAN ZULKIFLI

30 Ogos 2022, 3:16 pm
KUANTAN – Tiga sahabat Orang Asli didakwa di Mahkamah Sesyen Kuantan di sini hari ini atas pertuduhan merogol seorang gadis bawah umur pada 20 Ogos lalu.
Bagaimanapun ketiga-tiga tertuduh iaitu Rosli Bakar, 29, Helmat, 22 dan Murad Ahmad, 26, mengaku tidak bersalah selepas kertas pertuduhan dibacakan di hadapan Hakim Shahrul Rizal Majid.
Menurut kertas pertuduhan ketiga-tiga tertuduh didakwa secara bersama melakukan rogol berkumpulan ke atas mangsa berusia 14 tahun empat bulan.
Kesemua tertuduh didakwa melakukan kesalahan tersebut di hutan berhampiran simpang kawasan perkuburan lama, dekat Bukit Ibam, Muadzam Shah, antara 20 Ogos hingga 21 Ogos lalu kira-kira pukul 11.15 malam hingga 7 pagi.
Kes tersebut dikendalikan Timbalan Pendakwa raya, Sharifah Nurul Syuhada Tuan Mamat manakala ketiga-tiga tertuduh diwakili peguam daripada Yayasan Bantuan Guaman Kebangsaan (YBGK), Saifuddin Abdul Rahman.
Ketika prosiding, pihak pendawakwaan tidak menawarkan sebarang jaminan kerana ketiga-tiga tertuduh telah didakwa di Mahkamah Majistret Pekan, semalam di bawah Sesyen 302 Kanun Keseksaan bagi mangsa yang sama.

Mahkamah menetapkan tarikh 29 September depan untuk sebutan semula kes dan lantikan peguam.
Pada 23 Ogos lalu, Kosmo! melaporkan tiga lelaki Orang Asli yang disyaki terlibat dalam kes membabitkan kematian seorang remaja perempuan ditangkap di Bukit Ibam.
Penahanan suspek dilakukan susulan penemuan mayat mangsa dalam keadaan berdarah di tangan dan kepala di kawasan lereng bukit yang bersemak berdekatan dengan laluan rumahnya. -KOSMO! ONLINE


Dua lelaki dicekup tak sempat minum ‘tonik’ ketum
Oleh MOHAMAD FAIZAL HASHIM

30 Ogos 2022, 3:30 pm
JOHOR BAHRU – Hasrat dua lelaki untuk mendapatkan ‘tonik’ di sebuah rumah di Kangkar Tebrau, di sini terbantut apabila diserbu pihak polis semalam.
Dalam serbuan pukul 5.30 petang itu, polis menahan suspek berusia 25 dan 28 tahun dan merampas 110 bungkus plastik lutsinar berisi cecair yang disyaki air ketum.
Ketua Polis daerah Johor Bahru Selatan, Asisten Komisioner Raub Selamat berkata, serbuan yang dibuat itu adalah hasil intipan yang dilakukan sejak tiga hari lalu.
Beliau berkata, siasatan awal mendapati suspek tersebut datang ke rumah berkenaan untuk minum air ketum sebelum diberkas polis.
“Ketika serbuan dilakukan oleh pasukan dari Bahagian Siasatan Jenayah Narkotik, hanya dua suspek itu berada di lokasi manakala pemilik rumah tidak ada di rumah semasa serbuan dibuat.
“Hasil serbuan telah berjaya merampas dua tong plastik yang mana didalamnya mengandungi 110 bungkus plastik berisi cecair disyaki air ketum. Setiap satu bungkus dianggarkan berisi satu liter,” katanya dalam satu kenyataan di sini hari ini.

Dalam serbuan sama, polis turut merampas sebuah bag yang mengandungi 13 botol cecair disyaki ubat batuk ‘kodien’ seberat 1.2 liter.
Raub berkata, siasatan awal mendapati rumah tersebut dijadikan sarang untuk memproses, menjual dan minum air ketum yang beroperasi sejak sebulan lalu. -KOSMO! ONLINE


Pemandu trak pikap maut langgar treler parkir tepi jalan
Oleh MOHAMAD FAIZAL HASHIM

30 Ogos 2022, 4:05 pm
JOHOR BAHRU – Seorang lelaki maut selepas pacuan empat roda yang dipandunya merempuh belakang sebuah treler yang sedang parkir di tepi Jalan Senangin 6, Taman Pasir Putih, di sini pagi tadi.
Dalam kejadian kira-kira pukul 4.30 pagi itu, mangsa, Jagatish Kumar Ramasi, 20, mengalami kecederaan parah di bahagian kepala telah disahkan meninggal dunia di lokasi kejadian.
Ketua Polis Daerah Seri Alam, Superintendan Mohd. Sohaimi Ishak berkata, kemalangan dipercayai berlaku apabila Mitsubishi Triton dipandu mangsa telah hilang kawalan lalu terbabas memasuki laluan bertentangan dan terlanggar lori treler di bahu kanan jalan.
Katanya, pihak Bomba dan Penyelamat Pasir Gudang telah berjaya mengeluarkan mangsa yang tersepit.
“Mangsa yang mengalami kecederaan parah di bahagian kepala telah disahkan meninggal dunia oleh pasukan perubatan Klinik Kesihatan Pasir Gudang,” ujarnya.
Sementara itu, Komander Operasi dari Balai Bomba dan Penyelamat (BBP) Pasir Putih, Pegawai Bomba Kanan II Noor Azhan Ahmad berkata, seramai lapan anggota bersama jentera Fire Rescue Tender (FRT) dan Unit Bantuan Perkhidmatan Kecemasan (EMRS) dikejarkan ke tempat kejadian.

“Kemalangan jalan raya melibatkan sebuah kenderaan pancuan empat roda jenis Mitsubishi Triton melanggar treler yang sedang parkir di tepi jalan.
“Terdapat seorang mangsa, Jagatish Kumar Ramasi yang tersepit. Pihak bomba bertindak mengeluarkan mangsa tersebut dengan menggunakan peralatan khas dan operasi menyelamat selesai pada pukul 4.50 pagi,” katanya. -KOSMO! ONLINE


Hubungan istimewa? ‘No comment’ – Daiyan Trisha
Oleh SAIRUL ZAMRI MISRANI

30 Ogos 2022, 3:59 pm
PETALING JAYA – Penyanyi cantik Daiyan Trisha mengambil pendekatan mengunci mulut dan enggan mengulas lanjut mengenai hubungan istimewanya dengan pelakon Aedy Ashraf.
Daiyan berkata, dia dan Aedy selesa berkawan dan sudah mengenali antara satu sama lain sejak sama-sama terlibat menerusi drama Project: Anchor SPM beberapa tahun lalu.
“Bab hubungan istimewa itu no comment (tiada komen),” katanya ringkas.
Pada masa sama, pelantun lagu Penat itu memberitahu, tiket konsert Coldplay di Stadium Wembley, London, England yang dihadiri mereka baru-baru ini merupakan pemberian istimewa Aedy sempena ulang tahun kelahirannya.
Katanya, Aedy membelikan tiket konsert berkenaan sejak tahun lepas dan mereka bersetuju untuk pergi menonton konsert tersebut bersama-sama.
“Saya baru pulang dari New York dan London. Ketika berada di London, saya berpeluang menonton konsert kumpulan kegemaran saya, Coldplay.

“Memang satu pengalaman yang tidak dapat dilupakan. Tambahan pula, tiket untuk konsert itu diberikan oleh Aedy sebagai hadiah hari lahir saya sejak tahun lepas lagi.
“Jadi, saya dan Aedy ambil keputusan untuk pergi berdua menonton konsert berkenaan,” katanya yang bakal muncul dengan drama siri premium terbaharu terbitan Astro iaitu Project High Council tidak lama lagi.
Terdahulu, hubungan akrab Daiyan dan Aedy menimbulkan tanda tanya ramai apabila mereka dilihat hadir bersama ke konsert kumpulan terkenal, Coldplay di Stadium Wembley baru-baru ini.
Mencuri perhatian, perkongsian dalam Instagram dua pelakon itu menjadi buah mulut apabila mereka memuat naik foto mesra bersama sepanjang menonton konsert tersebut.
Menerusi ruangan komen, rata-rata netizen berteka-teki tentang hubungan mereka hingga ada yang mendakwa kedua-duanya sedang dilamun cinta. – KOSMO! ONLINE


Lelaki Rohingya lemas ketika menyeberangi sungai
Oleh MOHAMAD FAIZAL HASHIM

31 Ogos 2022, 9:50 pm
ISKANDAR PUTERI – Seorang lelaki etnik Rohingya dipercayai mati lemas selepas menjala ikan di Sungai Melayu di Gelang Patah di sini petang tadi.
Mangsa, Anayatullah Habi Rahman, 27, lemas setelah dibawa arus ketika hendak menyeberang sungai selepas selesai menjala ikan bersama dua rakannya di Kilometer 6.6 Jalan Ismail Sultan, Gelang Patah.
Ketua Balai Bomba dan Penyelamat Iskandar Puteri, Penolong Kanan Penguasa Bomba Mohd. Khairi Zainuddin berkata, pihaknya menerima panggilan kecemasan mengenai kejadian itu kira-kira pukul 3 petang.
Beliau berkata, seramai tujuh anggota dari Balai Bomba dan Penyelamat (BBP) Iskandar Puteri mencari dan menyelamat tiba di lokasi kejadian pada pukul 3.18 petang.
“Difahamkan mangsa pergi menjala ikan bersama rakannya yang juga warga Myanmar pada pukul 9 pagi sehingga 12 tengah hari.
“Mangsa dan rakannya perlu menyeberangi sungai untuk pulang ke rumah dan pada ketika itulah mangsa dihanyutkan arus dan hilang,” katanya kepada pemberita ketika dihubungi hari ini.

Mohd. Khairi berkata, dua rakannya cuba untuk menyelamatkan mangsa, namun tidak berdaya berbuat demikian.
“Selepas hampir tiga jam operasi mencari dan menyelamat dijalankan, mangsa ditemui di kedudukan 15 meter dari lokasi dilaporkan hilang tersangkut pada ranting-ranting kayu hanyut,” katanya.
Jelas beliau, mayat mangsa yang ditemui kira-kira pukul 7 malam itu diserahkan kepada pihak polis untuk tindakan lanjut.-KOSMO! ONLINE


Karangan Allahyarham Danial Danish mirip kemalangan sebenar
Oleh KOSMO!

31 Ogos 2022, 8:27 pm
PETALING JAYA – Karangan Allahyarham Muhammad Danial Danish yang maut dalam nahas empat kenderaan di Lebuh Raya Pantai Timur (LPT) 1, Sabtu lalu, umpama seperti menceritakan hal sebelum kejadian sebenar berlaku.
Menerusi perkongsian bapa saudaranya, Azreen Mohamed di Facebook baru-baru ini menunjukkan satu tangkap layar karangan Bahasa Melayu yang ditulis oleh pelajar tingkatan dua itu.
“Karangan yang ditulis oleh anak buah yang meninggal, secara kebetulan mirip dengan kejadian sebenar. Semoga syurga tempat kamu wahai Muhammad Danial Danish,” luah Azreen.
Dalam karangan itu, Muhammad Danial Danish menulis ‘pada waktu itu di tengah jalan raya tengah sesak dan ada kereta merempuh kereta keluarga saya. Selepas dia merempuh dan kereta saya tidak boleh bergerak langsung’.
Tulisnya lagi, ‘keluarga saya telefon ‘towing’ (trak tunda), saya dan mak saya ikut orang yang menolong di tempat tadi dan kita orang duduk di tempat rehat dari pukul 6 petang hingga pukul 3 pagi’.
Apa yang mengejutkan, Danial turut menulis, ‘saya bosan menunggu ‘towing’ ambil kita orang dan kereta itu ‘total loss’ (rosak keseluruhan).

Terdahulu, dalam kejadian pukul 3 pagi itu, Muhamad Danial Danish Mohd. Ali, 12 bersama datuk, [email protected] Shamsuddin, 75 dan neneknya, Kamariah Hamzah, 72, meninggal dunia dalam nahas berkenaan.
Sementara itu, ibu Danial, Azrinawati Mohamad, 42, dan adiknya, Muhammad Danial Darwish serta tiga sepupunya masih dirawat di unit rawatan rapi (ICU) Hospital Temerloh. – KOSMO! ONLINE


Lelaki tunjuk isyarat lucah kepada anggota polis dicekup
Oleh NOR AZIAH MAT NOH

31 Ogos 2022, 8:21 pm
KUALA LUMPUR – Tindakan seorang lelaki menunjukkan isyarat lucah kepada anggota polis yang sedang bertugas mengundang padah apabila dicekup dalam kejadian di Lot 10, Bukit Bintang di sini tengah malam tadi.
Ketua Polis Daerah Dang Wangi, Asisten Komisioner Noor Dellhan Yahaya berkata, siasatan awal mendapati kejadian itu berlaku di hadapan pusat beli belah kira-kira pukul 12.15 tengah malam.
“Susulan itu, polis telah menahan serta membuka kertas siasatan ke atas suspek lelaki bukan warganegara yang berusia 39 tahun berkenaan.
“Lelaki terbabit kini direman selama tiga hari bermula hari ini bagi membantu siasatan di bawah Seksyen 14 Akta Kesalahan Kecil 1955 dan Seksyen 6(1)(c) Akta Imigresen 1959/63,” katanya dalam satu kenyataan di sini hari ini.
Tambah Dellhan, polis menasihati orang ramai agar tidak terlibat dengan apa-apa kesalahan yang melanggar undang-undang di negara ini. – KOSMO! ONLINE


Pengacara sukan buat laporan polis diugut peminat fanatik badminton
Oleh MOHD RASDAN AHMAD

31 Ogos 2022, 11:13 pm
PETALING JAYA – Pengacara sukan tanah air, Hafizal Hamad semalam membuat satu laporan polis selepas mendapat satu ugutan daripada peminat fanatik pemain badminton perseorangan negara.
Hafizal ketika dihubungi Kosmo! berkata, laporan polis yang dibuat di Ibu Pejabat Polis Daerah (IPD) Shah Alam dibuat selepas mendapat ugutan berunsur ancaman keselamatan selepas satu rancangan siaran langsung yang dikelola olehnya di Astro Arena.
“Dalam rancangan Nin Dia Pak Long, saya dan dua lagi rakan pengacara membincangkan tentang keadaan serta prestasi pemain badminton ini.
“Biasalah, kita akan cakap benda betul dan tujuannya adalah untuk menaikkan semula semangat pemain tersebut, namun ada peminat fanatiknya tidak berpuas hati dan telah ‘DM’ (masej terus) saya di sosial media.
“Ugutan tersebut agak kasar dan bahaya, selepas berbincang dengan rakan-rakan serta peguam, saya dinasihatkan untuk membuat laporan polis bagi memastikan keselamatan saya,” jelasnya sebentar tadi.
Tambah Hafizal, pihak polis juga turut memberi kerjasama yang baik selam hampir dua jam ketika membuat kenyataan di IPD terbabit.

“InsyaAllah, harapnya semua selamat. Pihak polis juga beri kerjasama dan serius dalam kes ugutan ini,” tambahnya.
Terdahulu, Hafizal ketika mengendalikan sebuah rancangan berbentuk sukan, Nin Dia Pak Long yang disiarkan di Astro Arena telah diugut oleh beberapa peminat fanatik seorang pemain badminton negara.
Ugutan tersebut didakwa sabagai satu ancaman keselamatan terhdap diri serta keluarga dibuat oleh salah seorang peminat fanatik itu di media sosial pengacara tersebut. – KOSMO! ONLINE


Perlawanan bola sepak terhenti, wanita masuk padang minta teman lelaki pulang
Oleh KOSMO!

31 Ogos 2022, 8:30 pm
JAKARTA – Sebuah klip video tular di media sosial Indonesia memaparkan seorang wanita berjalan ke tengah padang ketika perlawanan bola sepak diadakan untuk memanggil teman lelakinya supaya pulang, lapor laman berita Suara.com.
Video itu dimuat naik dalam akaun Instagram @fakta.indo.
Kelihatan satu perlawanan bola sepak sedang berlangsung dengan ramai penonton menyaksikannya di luar padang.
Perlawanan tiba-tiba terhenti apabila seorang wanita yang memakai topi keledar berjalan masuk ke tengah padang menuju ke arah salah seorang pemain.
Penonton dan pengulas mula bersorak berikutan kehadiran wanita itu.
Wanita itu rupa-rupanya ingin bertemu teman lelakinya. Pemain itu berasa janggal dan segera berjalan keluar padang bersama teman wanitanya.

Sorakan penonton semakin ketika pasangan itu beredar.
Video berkenaan mendapat perhatian netizen di ruangan komen.
“Kalau saya, saya berasa malu,” kata seorang netizen.
“Tiada adab apabila mengaibkan pasangan di khalayak ramai,” komen netizen lain. – Agensi


Terjun tingkat 21 selepas berselisih faham dengan teman wanita
Oleh NOR AZIAH MAT NOH

31 Ogos 2022, 10:12 pm
KUALA LUMPUR – Perselisihan faham dengan teman wanita dipercayai menjadi punca seorang lelaki terjun dari tingkat 21 kediaman dalam kejadian di pangsapuri OUG Parklane di sini semalam.
Ketua Polis Daerah Brickfields, Asisten Komisioner Amihizam Abdul Shukor berkata, lelaki itu tinggal bersama teman wanitanya dalam salah sebuah unit pangsapuri berkenaan.
“Kejadian dipercayai berpunca daripada perselisihan faham bersama teman wanita sebelum lelaki berusia 20-an itu terjun dari tingkat 21.
“Mangsa kemudian terjatuh di tingkat tujuh bangunan yang sama berhampiran dengan kolam renang,” katanya dalam satu kenyataan di sini hari ini.
Menurut Amihizam, hasil siasatan awal di lokasi kejadian tidak menjumpai apa-apa tanda yang mengaitkan dengan unsur jenayah.
Susulan itu, kes diklasifikasikan sebagai mati mengejut (SDR).

Tambahnya, polis meminta orang awam yang mempunyai maklumat berkaitan kes ini tampil memberi keterangan di Hotline Polis Brickfields di talian 03-2297 9222, Hotline Polis Kuala Lumpur di talian 03-2115 9999 atau hadir di mana-mana balai polis berdekatan.
Mana-mana individu yang mempunyai masalah kemurungan atau menghadapi tekanan boleh menghubungi Perkhidmatan Kesihatan Mental dan Sokongan Psikososial (MHPSS) di 03-29359935 atau 014-3223392 atau Talian Kasih 15999/WhatsApp Talian Kasih di 019-2615999. – KOSMO! ONLINE


Pemuzik jalanan mewah tarik perhatian netizen
Oleh KOSMO!

31 Ogos 2022, 10:00 pm
JAKARTA – Sebuah klip video tular di media sosial Indonesia memaparkan seorang pemuzik jalanan menggunakan peralatan elektronik ketika membuat persembahan di tepi jalan raya, lapor laman berita Suara.com.
Video berkenaan dimuat naik dalam akaun Instagram @merapi_uncover.
Lelaki itu dikatakan membuat persembahan di persimpangan lampu isyarat Terminal Condongcatur, Yogyakarta.
Pemuzik itu dilihat mempunyai peralatan lengkap seperti komputer riba, pembesar suara dan beberapa peralatan lain. Alat-alat ini diletakkan di atas meja kayu yang dibawanya.
Dalam video tersebut, kedengaran muzik yang baru-baru ini tular di beberapa platform media sosial.
Sementara muzik dimainkan, pemuzik jalanan itu dilihat berjalan ke arah pemandu-pemandu sambil membawa sebuah kotak.

Video tersebut mendapat perhatian netizen di ruangan komen dengan sebilangan mereka beranggapan pemuzik itu cukup mewah dari segi kelengkapan.
“Mungkin cari wang tambahan untuk sekolah,” kata seorang netizen.
“Wang disimpan boleh beli komputer riba,” komen netizen lain. – Agensi


PRU-15: PKFM masih dalam proses daftar ROS
Oleh ISKANDAR SHAH MOHAMED

31 Ogos 2022, 8:16 pm
KUALA SELANGOR – Gabungan Wawasan Generasi Felda (GWGF) masih dalam proses mendaftarkan Parti Keluarga Felda SeMalaysia (PKFM) dengan Jabatan Pendaftaran Pertubuhan (ROS).
Presidennya, Tan Sri Rozali Ismail berkata, terdapat beberapa masalah teknikal yang perlu diselesaikan terlebih dahulu sebelum permohonan itu dikemukakan.
“Kita menghadapi masalah tertentu yang memerlukan semakan terperinci terutama berkaitan perlembagaan parti itu.
“Namun, saya yakin ia dapat diselesaikan segera sebelum Pilihan Raya Umum Ke-15 (PRU15),” katanya selepas Program Merdeka Ride dan Kibar Jalur Gemilang di Puncak Alam di sini, hari ini.
Kosmo! sebelum ini melaporkan GWGF berhasrat menubuhkan PKFM untuk bertanding pada PRU15 dan cadangan itu adalah manifestasi 150,000 ahli persatuan berkenaan.
Jelas beliau yang juga Pengerusi Eksekutif Puncak Niaga Holdings Bhd. (Puncak Niaga), PKFM ditubuhkan bagi membawa agenda pembaharuan dan menjadi suara serta membela nasib peneroka di seluruh negara.

Ditanya kesediaannya bertanding sebagai calon itu, Rozali berkata, perkara berkenaan masih di peringkat awal.
“Saya belum membuat sebarang keputusan (sama ada bertanding atau pun tidak),” katanya.  – KOSMO!ONLINE


Warga emas maut diberi minum cecair pencuci pinggan
Oleh KOSMO!

31 Ogos 2022, 9:00 pm
WASHINGTON – Seorang wanita warga emas di sebuah rumah jagaan di Amerika Syarikat meninggal dunia selepas diberi minum cecair pencuci pinggan dan bukannya jus, lapor akhbar Daily Star UK semalam.
Wanita itu adalah salah seorang daripada tiga penghuni di Atria Park Senior Living Facility di San Mateo, California yang dikejarkan ke hospital selepas kakitangan tersilap memberi mereka minum cecair toksik, demikian menurut saluran televisyen KRON-TV.
Anak perempuan mangsa, Marcia Cutchin mengenal pasti ibunya, Gertrude Elizabeth Murison Maxwell sebagai mangsa dalam kejadian malang itu.
Cutchin berkata, pengurusan rumah penjagaan itu memberitahu keluarganya bahawa cecair yang diberikan kepada ibunya adalah ‘larutan pembersih alkali yang memusnahkan protein’.
Apabila Maxwell tiba di hospital, dia dilaporkan mengalami lepuh teruk pada mulut dan esofagusnya.
Maxwell dikatakan mengalami demensia dan tidak mampu untuk memegang cawan mengandungi cecair beracun itu dan mengangkat ke bibirnya sendiri.

“Untuk ramai orang seperti ibu saya, anda perlu memegang cawan ke mulutnya dan memasukkannya ke dalam mulut,” kata Cutchin kepada KRON-TV.
Rumah jagaan itu melancarkan siasatan dalaman serta bekerjasama dengan pihak berkuasa tempatan untuk mengenal pasti punca kejadian. Kakitangan yang terlibat dalam kesilapan itu telah digantung kerja.
Maxwell meninggalkan lapan anak dan 20 cucu, demikian menurut Cutchin. – Agensi


Obor-obor ‘abadi’ mampu kembali muda berulang kali
Oleh KOSMO!

31 Ogos 2022, 9:30 pm
MADRID – Sekumpulan saintis menemui spesies obor-obor yang boleh kembali muda dan membesar semula menjadi dewasa sepanjang hayatnya, lapor portal berita MailOnline semalam.
Pasukan penyelidik diketuai oleh Universiti Oviedo di Sepanyol telah memetakan kod genetik obor-obor spesies Turritopsis dohrnii (T. dohrnii) itu.
Ia tidak seperti spesies obor-obor lain yang mati setelah mencapai kematangan seksual kerana mempunyai dua kali ganda bilangan genom yang dikaitkan dengan penyalinan dan pembaikan asid deoksiribonukleik (DNA).
Obor-obor ini mengaktifkan keupayaan tersebut untuk mengelak pemangsa yang membolehkannya kembali menjadi larva. Apabila ancaman hilang, ia kembali membesar dan matang.
Saintis bagaimanapun tidak mahu menternak dan mengubah obor-obor ini menjadi krim kulit untuk kegunaan manusia.
Keupayaan T. dohrnii hanya diketahui oleh mereka selama sekurang-kurangnya 15 tahun dan merupakan subjek utama untuk lebih memahami proses penuaan manusia.

Walaupun banyak jenis obor-obor mempunyai beberapa kapasiti untuk membalikkan penuaan dan kembali ke peringkat larva, kebanyakannya hilang keupayaan tersebut apabila mencapai kematangan seksual.
Kajian itu diterbitkan dalam jurnal Proceedings of the National Academy of Sciences. – Agensi


4 beranak maut: Nenek janji jaga anak sulung mangsa dengan baik
Oleh MASTURAH SURADI

31 Ogos 2022, 7:05 pm
KOTA TINGGI – Waris mangsa kemalangan maut yang meragut nyawa empat beranak di Jalan Kampung Semanggar Dalam berjanji akan menjaga anak sulung Allahyarhamah Siti Jamaliah Mohd Yatim, 27, dengan baik.
Ibu Siti Jamaliah, Rosni Sintingan, 53, berkata, anak perempuannya itu mempunyai seorang anak sulung, Nursuzila Abdul Rahman, 8, hasil perkongsian dengan suami terdahulu yang dijaganya sejak berusia lima bulan.
Katanya, cucunya itu bagaimanapun masih terkejut dan kerap menangis selepas menerima berita kematian ibu, ayah tiri serta adik-adiknya itu.
“Berita kematian ibu, ayah dan adiknya memang mengejutkan dia. Semalam kami sudah beritahu, namun dia seperti masih tidak faham.
“Bila dia lihat kami bawa pulang barang-barang ibunya dia bertanya adakah ibu hendak tinggal bersama. Kami jelaskan sehingga dia faham dan terus dia menangis.
“Kami sekeluarga akan berusaha bagi memberi jagaan sebaik mungkin terhadapnya,” katanya ketika ditemui di Tanah Perkuburan Islam Felda Pasir Raja di sini hari ini.

Dalam pada itu, Rosni berkata, Allahyarhamah Siti Jamaliah merupakan anak yang soleh serta tidak pernah berasa jemu untuk mengambil berat berkaitan ahli keluarga.
“Dia merupakan anak yang baik dan mudah bersimpati dengan kesusahan ahli keluarga yang lain. Sebelum dikebumikan saya lihat wajahnya tidak berubah seperti dulu dan berseri-seri,” katanya lagi.
Sementara itu, adik Siti Jamaliah, Rosdiana Mohd Yatim, 22, berkata perancangan ahli keluarganya untuk makan bersama-sama sempena cuti umum pada Hari Kemerdekaan tidak kesampaian.
Menurutnya, sebaliknya mereka terpaksa menerima hakikat akan berkumpul bagi menyempurnakan perjalanan terakhir arwah kakaknya.
“Kami bercadang mahu makan beramai-ramai di Telok Sengat di Kota Tinggi petang ini.
“Minggu lalu arwah datang ke rumah dan minta saya menjaga anak bongsu kerana ada urusan di luar dan saya sempat bermain-main dengan bayinya.
“Ramai yang ingat kami adalah anak kembar kerana wajah saya dan arwah seiras serta hubungan kami memang rapat.
“Apabila dia sedar kita dalam kesusahan, dia pasti akan membantu biarpun dia hidup sederhana,” katanya dalam nada sedih.
Kemalangan meragut nyawa empat beranak itu dipercayai akibat penunggang motosikal gagal mengawal kenderaan sebelum bertembung dengan sebuah treler dari arah bertentangan.
Mangsa yang maut ialah penunggang motosikal, Mohamad Suti Yahaya, 39, dan isterinya, Siti Jamaliah Mohd Yatim, 27.
Dua anak pasangan itu, Nur Firman Hadi Abdul Rahman, 5 juga Nurfatihah Jannah berusia 9 bulan turut maut di lokasi kejadian akibat cedera parah. – KOSMO! ONLINE


Polis tahan pemandu teksi bawa empat PATI ke Seremban
Oleh ASLIZA MUSA

31 Ogos 2022, 6:33 pm
TANJUNG MALIM – Seorang pemandu teksi ditahan polis selepas didapati membawa empat pendatang asing tanpa izin (PATI) warga Myanmar di Kilometer 371.9, Lebuh Raya Utara-Selatan arah selatan di sini semalam.
Lelaki berusia 49 tahun itu ditahan ketika melalui sekatan jalan raya di lokasi berkenaan pada pukul 8.50 pagi.
Ketua Polis Daerah Muallim, Superintenden Mohd. Hasni Mohd. Nasir berkata, kereta Proton Waja dipandu lelaki warga tempatan itu ditahan pihak berkuasa selepas dilihat dalam keadaan mencurigakan.
Katanya, pemeriksaan yang dijalankan terhadap empat penumpang termasuk seorang wanita warga Myanmar itu mendapati kesemua mereka gagal menunjukkan dokumen pengenalan diri yang sah.
“Siasatan awal mendapati empat warga asing berusia antara 31 hingga 40 tahun itu bekerja sebagai buruh di ladang teh di Cameron Highlands.
“Oleh kerana gaji yang tidak memadai, keempat-empat warga asing itu telah mencari kerja baharu dan memperolehi pekerjaan di Seremban, Negeri Sembilan.

“Mereka menggunakan perkhidmatan teksi itu dari Simpang Pulai, Ipoh untuk dihantar ke tempat kerja baharu di sana,” katanya di sini hari ini.
Menurut beliau, semakan mendapati pemandu teksi itu tidak mempunyai sebarang rekod lampau dan lelaki itu ditahan dalam tempoh 24 jam untuk siasatan lanjut. – KOSMO! ONLINE


13 lokasi berisiko banjir akibat air pasang di Kuala Selangor
Oleh ISKANDAR SHAH MOHAMED

31 Ogos 2022, 6:09 pm
KUALA SELANGOR – Sebanyak 13 lokasi dikenal pasti berisiko banjir ekoran fenomena air pasang besar yang diramal berlaku selama tiga hari bermula 9 September depan.
Kesemua lokasi itu melibatkan kawasan sekitar Ijok, Jeram, Tanjong Karang dan Sekinchan.
Pengerusi Jawatankuasa Bencana Daerah Kuala Selangor, Mohd. Raiz Radzuan berkata, keadaan dikhuatiri akan memburuk sekiranya hujan berterusan melanda pada tarikh tersebut.
Kata beliau, pihaknya menerusi pelbagai agensi sudah bersiap siaga sepenuhnya menghadapi sebarang kemungkinan terutama cuaca tidak menentu ketika ini.
“Semua jawatankuasa terlibat termasuk ketua kampung akan menjalankan selama 24 jam sepanjang tiga hari fenomena itu.
“Kesiapsiagaan itu turut meliputi aspek logistik atau aset menyelamat dan memindahkan mangsa banjir,” katanya ketika ditemui pada program Merdeka Ride dan Kibar Jalur Gemilang di Puncak Alam di sini hari ini.

Program konvoi anjuran Kelab Bersekutu 2 Roda (KB2R) itu disertai lebih 100 penunggang motosikal dan dirasmikan Penaungnya, Tan Sri Rozali Ismail.
Mohd. Raiz yang juga Pegawai Daerah Kuala Selangor menegaskan Jeram merupakan kawasan paling tinggi berisiko banjir yang meliputi enam lokasi.
“Ia melibatkan Tambak Jawa, Pantai Remis, Pantai Jeram, Kampung Seri Janggut, Kampung Sungai Sembilang dan Pekan Sungai Buloh.
“Kawasan lain pula meliputi Kampung Sungai Yu, Pekan Tanjong Karang, Parit 4 Sekinchan, Bagan Pasir Tok Adam dan Pekan Kuala Selangor,” ujarnya.
Tambah beliau, lebih 20 pusat pemindahan sementara (PPS) turut akan dibuka sekiranya banjir buruk melanda daerah ini.
Justeru, Mohd. Raiz menasihatkan penduduk sentiasa bersiap sedia dan mematuhi semua arahan pihak berkuasa sekiranya diarah berpindah kelak. – KOSMO! ONLINE